Ingurunea Archivos - Page 6 of 37 - Petronor\nIsmail Razga eta Zutoia Odriozola, 8. Mello Sariaren irabazleak\nIsmail Razgak eta Zutoia Odriozolak irabazi zuten, larunbatean, Mello Sariaren zortzigarren edizioa, Muskizko mendi eta leku adierazgarrienetatik pasatzen den 25 kilometroko eta 1.530 metroko alde positiboa duen ibilbidea, eta aurten Bizkaiko Lasterketetako I. Ligaren barruan sartu dena.\n15 Urr 2019\nPetronorrek pick-up ibilgailua eman dio dohaintzan Muskizko Babes Zibilari\nPetronorrek eta Muskizko Udalak, 4 urterako, lankidetza akordioa sinatu dute, herriko bizilagunen segurtasuna babestu eta indartzeko. Hitzarmen honen bitartez, Muskizko Babes Zibileko Boluntario Taldeak pick-up motako lur orotako ibilgailua jasoko du Findegiaren partez.\n300 mendizale baino gehiagok Abanto-Zierbenako X. Mendi Ibilaldian parte hartu zuten atzo\nNahiz eta haizeak gogor jo Triano eta Galdameseko mendietatik, guztira 310 mendizalek Abanto-Zierbenaren Mendi Ibilaldiaren hamargarren edizioan parte hartu zuten atzo.\n14 Urr 2019\nSokorroko Ama bere ermitan bueltan dago\nSokorroko Ama bere ermitara bueltatu zen igandean, Pobeñan izandako, Sokorrillo erromesaldiaren ohiko prozesioan, San Nikolas Barikoaren elizan hilabete osoa igaro ostean.\n08 Urr 2019\nAbanto-Zierbenak bere Mendi Ibilaldiaren X. edizioa aurkeztu du\nAbanto-Zierbenak bere Mendi Ibilaldiaren X. edizioa aurkeztu du gaur goizean. Martxa datorren igande honetan, urriak 13, izango da eta Trianoko zein Grumeraneko mendietatik igaroko da.\nBizkaiko Foru Aldundiko suhiltzaileak Petronorreko Segurtasun Sailarekin elkartu dira\nBizkaiko Foru Aldundiko suhiltzaileak, Prebentzio, Su-Itzaltze eta Salbamendu Zerbitzua (PSISZ) eta Findegiko Segurtasun Saila hainbat bilera egiten ari dira, edozein larrialdi-egoerari aurre egiteko Petronorrek erabilgarri dituen bitarteko eta baliabideei buruzko ezagutza hobetzeko.\n26 Ira 2019\nEhunka muskiztarrek bere XIII. Ehiza, Arrantza eta Ingurumen Azokaz gozatu dute\nPasa den larunbatean ehunka muskiztar Donibane zelaietara gerturatu ziren herriko Ehiza, Arrantza eta Ingurumen Azokaren XIII. edizioaz gozatzeko. Azokak, Arraintxori Ehiza eta Arrantzako Kirol Klubak antolatua, Petronorren babesa izan du aurten ere.\n23 Ira 2019\nBainua librea da Bizkaiko hareatza guztietan\nBainua librea da eta hondartzaren kalitatea ona da Bizkaiko hondartza guztietan. Honelaxe segurtatzen du Eusko Jaurlaritzaren Bizkaiko Lurralde Ordezkaritzak, gaur, egindako Bizkaiko Bainu Eremuen Kontrol Sanitariorako Programak, bainu eremuen egoera zertan den neurtzeko astero egiten den azterketaren barruan.\n20 Ira 2019\n< 1 2 3 4 5 6 7 8 9 10 11 … 37 >


M. Aranbururen erreportajea eta argazkiak - Jueves, 31 de Mayo de 2018 - Actualizado a las 06:03h.\nurte eta emozioak Antolatzaileek ere badituzte halakoak eta igandean jarriko dituzte ikusgai haien auto eta motorrak. Esaterako, Juanjo Aldasorok 125eko moto bat dauka: “Ekainaren 11n 60 urte beteko ditu. Aitarena zen, hark Bartzelonatik ekarri zuen lanera joateko. Limas fabrikan lan egiten zuen eta egunero erabiltzen zuen, lanetik etxerako tartea egiteko”. Urte batzuetan geldirik egon ostean, berriz ere eraberritu egin du eta orain “tarteka” erabiltzen duela adierazi du barre artean: “Noizbehinka ibiltzen naiz, baina onartu beharra daukat nik baino gehiago semeak hartzen duela”.\nturismorako Guztiek zeruan dute begirada. Azken finean, horrelako ekitaldi batean eguraldiak “asko mugatzen” duela azaldu dute eta euria egiten badu asko ez direla gerturatzen. Horixe gertatu zen iaz, izugarrizko euri zaparradak hartu zuen herria. “Urte asko dituzten autoen jabeek askotan, eguraldi txarra badago, ez etortzea erabakitzen dute. Izan ere, ondoren hainbat arazo sor daitezke haien kotxeetan;hala nola, herdoila”, gehitu du Agirrek.


Energy Charter Treaty, energiaren TTIPa – Tradener\nDuela bi hamarkada nazioarteko akordio opako bat sartu zen indarrean: Energiaren Gutunari buruzko Ituna (EGI). Itunak ez du inoiz eztabaida publiko esanguratsurik izan eta halere, enpresa handiei gure sistema energetikoen gaineko botere handia eman die; hala nola gobernuak auzitara eramateko ahalmena, energia berriztagarrietarako trantsizioa oztopa dezakeena besteak beste. EGIa zabaltze-prozesuan dago, eta horrek hainbat herrialderen energia politikak mehatxatzen ditu.TTIPren eta CETAren kasuak gizarte osoaren belarrietara heldu ziren, kontsumitzailearen bizitzaren alderdi askotara heltzen zirelako. TISAren kasua, ordea, ez da horren ezaguna izan, nahiz eta zerbitzu publikoen pribatizazioari buruzkoa izan, eta EGI (edo ECT) oraindik ere gutxiago. Itun honek energia du langai. Energiaren inguruko politikak eta lobby jokoak ez dira ezagunak izaten, nahiz eta energia gure gizarteen elementu estrategikoa den.\nGaur egun, EGIa ia 50 herrialderi aplikatzen zaie, Mendebaldeko Europatik Erdialdeko Asiara eta Japoniaraino iritsiz. Tratatuko xedapen ugarien artean, energia enpresa transnazionalen atzerriko inbertsioak babesteari buruzkoak daude. ISDS sigla doilorraz ere ezagunak direnak. Inbertsoreen eta estatuen arteko eztabaiden konponbidea bezala ezagunak, enpresei estatuen aurka egitea ahalbidetzen die. Atzerriko inbertsoreek herrialde batean egindako inbertsioak babesteko sortua, inbertsio eta inbertsore kontzeptuak hain dira zabalak, energiaren inguruko ia edozein jarduera, instalazio fotovoltaiko bat edo gasoduktu bat ezartzeko inbertsioetatik, funts finantziero-espekulatiboetaraino irits daitekeela.\nChevronek behin argudiatu zuen “ISDSa existitzea bakarrik garrantzitsua da, Estatuen legegintzarako disuasio neurria delako”. Txekiar Errepublikako Finantza Ministroak ere esana du hilean behin enpresa baten mehatxua jasotzen duela, Energiaren Gutunaren Ituna erabilita, eta ahalegintzen direla Estatuaren gastuak murrizten. Beraz, jakina da legeria berriak baldintzatzen dituztena. Eta kontuan hartu behar dugu orain herrialdeak klima larrialdiaren aurkako diru-ekarpenak eta konpromisoak hartzen ari direla.\nECT, Energia, Energy Chart Treaty, ISDS


2020ko otsailaren 17a, astelehena | Ordua Euskal Herrian 07:54:19\n2010ekoa da argazkia, hirugarren Mundu Martxan Parisen ateratakoa. Hala dio pankartak: “Geldi bortxak, desberdintasunak. Munduko emakumeak autonomiaren, bakearen eta duintasunaren alde gabiltza”.@ Humanite_fr\nEz da erraza mundua norabide berean martxan jartzea, baina 1995etik hona, bost urtean behin lortzen du Emakumeen Mundu Martxak. Quebec-en (Kanada) egin zuten lehen karabana Ogiaren eta Larrosaren martxa izenpean; 15.000 lagunek hartu zuten parte. Ez du euri gutxi egin garai hartatik. Aitzitik, Emakumeen Mundu Martxa bezala ezagutzen duguna 2000. urtean egin zen estreinakoz, demokrazia, itxaropena, berdintasuna eta bakea aldarrikatzeko.\nVania Martins eta Ximena Mriel Portugalgo eta Galiziako koordinatzaileak dira, eta haien ustez norbere borrokak nazioarteko bihurtzea da Martxa: “Niretzat biolentziaren eta kapitalismoaren aurkako borrokan gainerako emakumeekin bat egitea errebeldia konpartitua da”, dio Martinsek.\n163 herrialdetan banatutako 5.000 taldek baino gehiagok hartuko dute parte. Emakume anitzak, borroka berak batuta. Bost urtean behin irteten dira errepidera, herrialdez herrialde alternatiba feministak eraikitzeko.\nMundu Martxaren aitzakiapean hainbat ekintza antolatzen dira mundu osoan. Portugalen, esaterako, proiektuaren aurkezpenak eta eztabaida foroak egin dituzte eta oso harrera ona izan dute. Bertako koordinatzailearen hitzetan, emakume askok hartu dute parte Martxaren bukaerako ekitaldia antolatzen: “Oporton, esaterako –bi egun egingo ditu Martxak bertan–, emakume talde bat jaialdi feminista antolatzen ari da karabanari ongietorria egiteko. Coinbra-n antzera gertatzen da, gogoz betetako emakume taldea ari da dena antolatzen, eta Lisboan –azken ekitaldia egingo den lekuan– emakume ugari mobilizatu dira Martxak bertan iraungo dituen hiru egunak antolatzen”.\n“Feminismoarekin, eguneroko lanarekin eta alternatibak eraikiz frogatu dugu posible dela bestelako mundu bat sortzea; dagoeneko martxan hasi gara”, dio Mrielek. Haren hitzetan, konturatzen zarenean biolentziaren eta kapitalismoaren aurkako borroka bera dela Maputxeen herrian, Palestinan, Filipinetan, Kanadan, Euskal Herrian eta Kuban, eta ohartzen zarenean batasunak “potentzia iraultzaile ikaragarria” eskaintzen duela, ezin diozu horren alde lan egiteari utzi. “Horrela egiten dugu munduko txoko guztietako milaka emakumek bost urtetik behin; gure ahotsak batu ditugu nazioarteko ekintza batean, eta aurten ere halaxe egingo dugu”.\nJoana Aurrekoetxea Euskal Herriko Bilgune Feministako kidea da, eta Kurdistanen izan zen Martxaren hasieran: “Mundu hau eraldatzeko grinak batzen gaitu, finean. Justizia soziala da gure aldarrikapenen muina, eta ikusten dugu afera horretan emakumeok eta orokorrean subjektu feministak gako nagusi garela”. Dena den, uste du berezitasunak ere badituztela euren artean Martxan parte hartzen duten emakumeek, “bereizten gaituzte sinesmenek, historiek, izenek, ohiturek eta abar luze batek. Horrek bereizten eta aldi berean aberasten gaitu, nahiz eta aitortu behar dugun horrek batzuetan konplexuagoa egiten duela elkarlana. Halere, edozein adostasun, edozein aurrerapauso lorpen handi bezala bizi dugu”.\nMartinsek azaldu du asko direla Martxaren aldarrikapenak, “tokian tokiko errealitateak ere aintzat hartu behar dira”. Dena den, portugaldarraren iritziz lau aldarrikapen nagusi daude, hainbat lan-ildori lotuak: guztien ongizatea eta zerbitzu publikoak; elikadura burujabetza; ekoizpen eta laborantza jasangarria; emakumeen eskubidea jana, edana, lurra, etxebizitza, jakintza eta hezkuntza izateko, osasuna edo energia zerbitzu publikoak izateko eskubidea; bakea eta desmilitarizazioa; burujabetza ekonomikoa; eta emakumeen aurkako biolentzia.\nMartxaren lehen pausoak\nAldarrikapenen motxila ondo beteta zuela abiatu zen lehen Martxa hura. Mundu osoko feministak ados dauden bi gai nagusi biltzen zituen: pobrezia eta indarkeria sexista. Baina ez ziren gai horiek soilik jorratu, tartean izan ziren, besteak beste, formazioa eta hezkuntza plan baten beharra, eta kontzientziazio feminista aktibatzeko nahia. Bestalde, helburu estrategikoagoa ere ezarri zen: mundu-sare feminista sortzea globalki eta lokalki eragingo zuena.\nHasiera-hasieratik lortu zuen Emakumeen Mundu Martxak izugarrizko oihartzuna. 2000. urtean Quebec-etik eta Genevatik abiatu eta New Yorken amaitu zen. Urte hartan ez zituen Euskal Herriko lurrak zeharkatu –aurten egingo duen gisara–, baina hemen ere izan zuen oihartzunik, ekainaren 17tik urriaren 7ra bitartean –Martxak irauten zuen tartea– hainbat ekintza antolatu ziren, hala nola antzerkiak, idazleen eguna eta baita manifestazio nazionala ere, Donostian.\nEuropako zenbait tokitatik martxak antolatu zituzten Bruselara, baita Euskal Herritik ere, Europako mobilizazioa babesteko. Lortutako eragina eta izandako oihartzuna ikusirik, bost urtean behin mundu-ekintza handia egitea erabaki zen.\nEhun herrialdek baino gehiagok hartzen dute parte Emakumeen Mundu Martxan eta horrelako mugimendua antolatzea ez da batere erraza: “Konplexua eta zoragarria da aldi berean”, esan du Mrielek. “Martxa koordinazio nazionalen batura da; herri, eskualde, nazio eta nazioarte mailan antolatzen dena”, azaldu du Martinsek. Portugalen kasuan, koordinatzaile taldean lanean dihardutenak Martxan aritzeaz gain, beste hainbat elkartetan ere egiten dute lan; esaterako, arrazakeriaren eta etxegabetzeen aurkako mugimenduetan.\nEuskal Herrian zer\nIrailaren 28an Kataluniak lekukoa pasa eta Tafallan sartuko da karabana. Nafarroa, Ipar Euskal Herria, Gipuzkoa, Araba eta Bizkaia igarota bere bidea jarraituko du Galiziarantz. Bilbon izango da azken ekitaldia urriaren 4an.\nAlta, karabanak zeharkatuko ez dituen eskualdeetan ere hainbat ekintza antolatuko dira ahalik eta eragin handiena lortzeko. Hori lortu nahi baitu Euskal Herriko Emakumeen Mundu Martxak: emakume anitzez osatutako mugimendua. Hainbat esparrutan lan egiten duten emakumez osatu dute taldea: militantzia feminista, nekazaritza, sindikalgintza, hezkuntza, migrazioa, lesbianismoa, aniztasun funtzionala…\nEz da Mundu Martxa euskal lurretatik igarotzen den lehen aldia. Nazioarteko ekintzari babesa emateko, Euskal Herrian helburu zehatza jarri zen abian, 2003an: Mundu Gutuna oinarri bezala hartuta, eztabaida irekia egin zuten, herriz herri, Euskal Herriko Emakumeen Eskubide Gutuna sortzeko. 2005ean arrakasta itzela izan zuen Martxak eta bost egunez autobus moreek hartu zituzten Euskal Herriko hainbat herri. 2010ean egin zen hurrengo Martxa, eta azken hau ez zen hain arrakastatsua izan: “Beherakadatxo bat izan zuen, baina gure helburua aurten Martxa berrindartzea da”, azaldu du Josebe Iturrioz Mundu Martxako kideak.\nMartxak zeharkatuko dituen herrialdeak\nKurdistan, Grezia, Balkanak, Italia, Suitza, Frantzia, Belgika, Alemania, Polonia, Hungaria, Austria, Katalunia, Euskal Herria, Galizia, Portugal.\nEuskal Herrian zeharkatuko dituen herriak:\nTafalla, Gares, Iruñea.\nSakana, Leitza, Baztan, Hazparne.\nBaiona, Hondarribia, Donostia.\nErrenteria, Zumaia, Hernani, Tolosa.\nBeasain, Bergara, Agurain, Gasteiz.\nDurango, Gernika, Igorre, Basauri.\nPortugalete, Getxo, Bilbo.\nSinbolismo handia du Mundu Martxak; bizi eredu baten ispilu izan nahi du, jaiotzen ari den aldaketa baten erreferente. Hori dela eta, munduan zehar landaketak egin dituzte martxari babesa adierazteko: “Haziarena feminismoa landatzeko modu metaforikoa izan da. Herri eta hirietako espazio publikoetan zein pribatuetan landatu nahi ditugu haziak”, adierazi du Josebe Iturriozek. Bizitzaren jasangarritasuna eta lurraren eta gorputzaren arteko loturak irudikatu nahi dituzte, “pentsamendu indigenetan du oinarria; urteetan lurra bortxatua izan da emakumea bortxatua izan den era berean”, azaldu du. Argi du Joana Aurrekoetxeak: “Bideetan haziak ereinez mundu osoko aldarrikapen feministak noizbait loratuko diren itxaropenez jarraituko dugu aurrera bidean”.


Sustraiei loturik, sustrairik gabe ere — Eibar.ORG | Eibarko peoria\nHemen zaude: Hasiera / Blogak / Nire uste harroan / Sustraiei loturik, sustrairik gabe ere\nSustraiei loturik, sustrairik gabe ere\nXabier Mendiguren 2004/10/20 08:00\nDonostiaren aldirietan hazi diren industrialde moderno horietako batean egiten dut lana, garai batean erreka-zulo izan eta urte gutxian bulegoz eta zerbitzu-enpresaz bete den inguruan. Enpresen eta enplegatuen ondotik, normala den bezala, tabernak eta ostatuak hasi dira zabaltzen, kafea dela, bazkaria dela, sabela non ase eduki dezagun.\nTaberna-jatetxe horietako bat zabaldu ziguten aurreko batean, eta, inaugurazio-egunean, zerbaitera gonbidatuko gintuztela-eta, horra joan ginen lankideetako batzuk. Pintxoa esku batean eta txakolina bestean, hor ari ginen gu berriketa alaian, eta, gazte jendea euskaraz sumatzeak poztuta-edo, guregana inguratu zen han zebilen agure bat ere.\nAdinekoa baina pixkorra zen gure xaharra; auzo hartan bertan jaioa, garai bateko eta gaurko kontuez aritu zitzaigun: orain udalak ijitoentzako utzia daukan etxea nola eskola izan zuten, orain putetxea dagoeneko horren ondoan zegoela bere jaiotetxea, orain galzorian dagoen igel mota berezi baten bizilekuak...\nBizi, ez zen bertan bizi, baina ezta urruti ere: kilometro pare batera-edo. Hala ere, ahal zuenetan haurtzaroko txokoetara inguratzen zen hura nonbait, txoko haiek guztiz aldatuta eta bestelakotuta egon arren. Biharamunean, kotxean etxerantz nindoala, inguruko beste taberna bateko atarian ikusi nuen eserita; informatika-lantegien lekuan bere umetako artasoroak ikusten ote zituen pentsatu nuen neure artean, auto-ilaren ordez orduko gurdi eta mandoak... Sustraiak galduta ere sustraiei lotuta jarraitzen zuen gizonak, nolabait ere.\nEta handik pixka batera, neure barrenera begira, ni ere antzera nenbilela konturatu nintzen: betidanik bizi izan naizen inguruan bizi naiz orain ere, baina, pentsatzen jarrita, mutiko nintzeneko ia ezertxo ere ez da gelditzen han. Oraindik ez naiz hasi auzoko tabernetan sartu eta gaxteei sasoi bateko gauzez kontu kontari, baina auskalo, bide txarretik abiatua naizela esango nuke...


Kiskitiñak: Zertaz ari gara zaintzaz ari garenean? - Uriola.eus\nTestua eta grafikoa: Kiskitiñak Arangoitiko Talde Feminista | Ikusi handiago | Argazki originala\nBada, Amaia Perez Orozkok – azken urteotan beste askorekin batera terminoa definitzen eta zehazten ibili denak –, honela definitzen du zaintza: bizitza aurrera eramateko egiten ditugun ezinbesteko gauza guztien multzoa. Hau da, erosketak egitea, zer bazkalduko dugun erabakitzea, amari zelan dagoen jakiteko eta ea zerbait behar duen galdetzeko deitzea, umeek egin dituzten ariketak gainbegiratzea, Interneteko lotura ondo dabilen ziurtatzea, txiki geratu diren prakak ordezkatzea, gaixoak zaintzea, maskarak egitea, etxeko garbiketa…. Argi dago zerrenda luze bat egin ahal dugula. Eta gizarteko zein zatik hartzen ditu bere gain lan hauek? Kontu zaharrak dira hauek baina itxialdian eta ondorengo egoeran agerian geratu da lan eta ardura hauen zati handiena emakumeen esku jarraitzen duela.\nAzken asteotan Deustualdeko elkartasun sareko partaideak honetan ibili dira, hots, bizitza erdigunean jartzen. Leti Medina, gure kidea, buru belarri aritu da antolakuntzan eta auzokideak laguntzen: “Arangoitin lehenengo egunetik gabeziak ikusi eta identifikatu ditugu eta berehala boluntario batzuk agertu ginen prest behar horiek konpontzeko eta asetzeko. Hilabete hauetan, egoera larri honetan, argi ikusi da instituzio publikoen gabeziak izugarriak direla, ez direla heldu hiritarrengana. Gure ustez, hurbiltasuna, hor gaudela sentitzea izan da ekimen honen arrakasta. Jendearen mobilizazioa harritu gaituen beste kontu bat izan da, baita sarean izan den parte hartzea eta baita taldeen parekidetasuna ere. Azaldu egingo naiz, orain arte zaintza emakumeek hartu dute bere gain, gehienbat emakumeen kontua zela pentsatzen baitzen.”\nLetik kontu interesgarri gehiago ekarri ditu mahai gainera: “Kiskitinak Talde feministak inkesta txiki bat egin du beste elkartasun taldeetan, jakiteko zenbat den emakumezkoen eta gizonezkoen arteko proportzioa. Arangoitin - eta Bilbo mailan ere - emakumezkoak gehienak diren arren, Sani eta Deustun nahiko parekidea da banaketa. Honek poztu egin gaitu, nahiz eta gurean horrela ez izan, momentuz. Hemen daukagu etorkizuneko erronka, zaintza guztion ardura dela ikusaraztea. Eta hau egiteko aukera paregabea daukagu, izan ere, elkartasun taldearen ustez, sarea ezinbestekoa da eta mantendu egin behar da, gizarte-politikak betetzen ez dituen arloetara heltzen ari baikara”.\nAzkenik, Kiskitinak Talde Feministak zein auzoko sareak beti egin dugu apustu honen alde, hau da, bizitza gizartearen muina izatearen alde. Horretarako, uste dugu neurri zehatzak hartu behar direla osasungintzan, hezkuntzan eta bestelako hainbat arlotan; baina, aldaketa gerta dadin, gure inguruan eragileak izan behar gara, gure auzokideei bizitza eta zaintzak gure gizartearen oinarria eta helburua direla gogorarazi behar diegu, kontu jakina da baina ahaztu egiten baitzaigu. Beraz, badakizue, herri mugimenduoi ere fasez aldatzeko garaia heldu zaigu. Ekin diezaiogun ba!\nKiskitiñak Arangoitiko Talde Femista


2017 – ANE IRRIBARRIA – Albert Hofmann | Batxilergo2ko HISTORIA eta ENPRESA\n2017 – ANE IRRIBARRIA – Albert Hofmann\nPosted on 21 apirila, 2017 by Koro\nBaden, 1906ko urtarrilaren 11\nBurg im Leimental, 2008ko apirilaren 29a (102 urte)\nkimikaria, ez-fikzio idazlea eta idazlea\nAlbert Hofmann (Baden, Suitza, 1906ko urtarrilaren 11 – Burg im Leimental, Suitza, 2008ko apirilaren 29a) suitzar kimikaria izan zen. Kitinaren egitura ezagutu zuen, baina LSDaren (azido lisergikoaren dietlamida) eraginak aztertu, kontsumitu eta sintetizatu zituelako egin zen ezagun.\nDr. Pharm. (hc) Dr. Sc. Nat. (hc) Hofmann (Titulu akademikoak esleitzen zion denominazio formala) Nobel Sarietako Batzarreko, Mundu mailako Zientzia Akademiako, International Society of Plant Research edo American Society of Pharmacognosy kide zen, beste batzuen artean.\n2007an, Bizirik dauden 100 jeinu handienak izeneko The Telegraph britainiar egunkariak eginiko zerrendan, lehen postuan atera zuten.\nAlbert Hofmann Badenen jaio zen, Suitzan, 1906ko urtarrilaren 11n. Aita fabrikako langile xumea zen, baina Albert gazteak Kimikako ikasketak egin ahal izan zituen Züricheko unibertsitatean. Doktoretza tesiak ohorez eman zion doktoretza eta berehala jaso zituen fruituak. Hiru hilabete besterik ez zituen behar izan kitina (krustazeo eta beste hainbat animalien maskorren, intsektuen hegoak eta abarren osagaia) degradatzeko eta haren estruktura kimikoa azaldu zuen.\nIkasketa haiei esker, 1929an, Novartis farmazeutikaren aitzindari izan zen eta gaur desagertuta dagoen Sandoz enpresan sartzeko aukera izan zuen, Arthur Stoll irakaslearen ondoan. Laborategi haietan lanean, 1938an, zirkulatzailearen kitzikatzaileen gaineko ikerketak hasi zituen. Entseguetan, zekale-aino onddo askomizetearen deribatu bat aurkitu zuen eta bere printzipio aktiboa sintetizatzea lortu zuen, baina garaiko buruzagiek ez zioten aurkikuntzari inongo erabilpen praktikorik ikusi eta berehala ahaztu zuten.\n1938ko azaroaren 16an, Basilean (Suitza) Albert Hofmann suitzar kimikari kontserbadoreak dietilamida azido lisergikoa sintetizatzea lortu zuen lehenengoz, Sandoz laborategietan. Zekale-ainoaren ergolina taldeko alkaloideak sendagai moduan erabili ote zitezkeen ikertzen ari zen. Berak sintetizatutako azido lisergikoaren 25. eratorria zenez LSD-25 izena ipini zion. Analeptiko gisa eta zirkulazio eta arnas sistemen estimulatzaile gisa erabil zitekeela uste zuen. Baina animaliekin egindako frogek ez zuten emaitza positiborik izan eta lan ildo hori baztertzea erabaki zuen.\nZekale-ainoaren onddoa ikertzen ari zen sendabelarren osagai aktiboak botiken erabilerarako baliagarriak izan ote zitezkeen zehazteko programa baten parte bezala eta, 5 urteetan zehar, azido lisergikoaren dietlamidak kajoi batean baztertuta iraungo zuen.\n1943ko apirilaren 16an piztu zion arreta berriro eta, lehenengo ikerketetan deskubritutakoaz gain, beste hainbat propietate izan zitzakeeneko susmoa izan zuen. Horrela, bere esanetan bihozkada bitxi batek jota, konposatuarekin berriro lanean hastea erabaki zuen. LSD-25 berriro sintetizatzen ari zela, ondoezik sentitu eta etxera joan zen. “Ezinegona eta zorabioa” sentitu zituen. Gero, ohean, “mozkorraldi modukoa, atsegina, irudimenaren estimulazio ikaragarria”. Irudi fantastikoak ikusi zituen, ezohiko formak, kolore bizi eta kaleidoskopikoz beteak. LSDa Hofmannen eskuetako azalarekin kontaktuan egotearen efektuak ziren.\n1943ko apirilaren 19a Bizikletaren Eguna izenarekin ezagutuko zen laster.\nLanean ari zen batean, konturatu gabe, tantana batzuk absorbitu omen zituen hatzen azalean -beste zenbait iturrik nahita hartu zituela esaten dute-.\n« Laborategian nengoen eta arraro sentitzen hasi nintzen. Ustez, ez nuen ezer hartu eta hatzen azaletik sartuko zitzaidan zerbait. Bat-batean, beste errealitate batean nengoen, koloreak aldatuta, gela ere ez zen lehengoa, umorea ere ez; nortasuna ere esango nuke aldatu zitzaidala… eta, begiak itxita, fantasia eta irudi ederrak ikusten hasi nintzen… »\nAurkitu zion azalpen bakarra, LSDa kristalizatzen zen bitartean, hatzamarren bitartez xurgatuko zuela izan zen. LSD-25a, ondorioztatu zuen, potentzia handiko substantzia izan behar zuen kantitatze txiki batekin hori eragiten bazuen. Gauzak argitu nahian, bere burua esperimentatzeko erabiltzea erabaki zuen.\nHofmann doktoreak 250 mikrogramoko dosia hartu zuen, alkaloide ergotikoen ohiko dosia baitzen. Baina kantitate izugarria zen eta kimikaria berehala jabetu zen horretaz, izan ere, garai hartan ezagutzen zen ia edozein substantzia baino askoz indartsuagoa zen.\nGerra garaiko murrizketak zirela-eta, ez zuen autorik eskura eta bizikletaz joan zen etxera. Dena distortsionatuta ikusten zuen eta, pedalei eraginda ere, ez zela mugitzen uste zuen. Etxera iristean, ikara bizia sentitu zuen, deabrua barnean zuela uste zuen, bizilaguna sorgina zela eta etxeko altzariek mehatxatzen zutela. Ohera sartu eta panikoa plazer bilakatu zen. Koloreen eta forma eztanda etengabea ikusi zuen eta soinuak ere irudi bilakatu ziren haren baitan. Azkenik, loak hartu zuen. Momentu hori izan zen pertsona batek lehen aldiz probatu zuen aldia.\n1960ko hamarkadan, laborategietatik San Frantziskoko kaleetara iritsi zen; Haight Ashburytik mundu osora zabaldu zen aurrerago, eta hippyen droga kuttun bihurtu zen; debekua, zigorrak eta osasunarentzako guztiz kaltegarria zela zioten azterketak etorri ziren azkenik, eta LSDaren urrezko aroa amaitu zen.\nAldous Huxley ezagutzeko aukera izan zuen:\n« 1960an ezagutu nuen; deitu zidan eta bazkaltzera gonbidatu. Nik ezagutzen nuen 1954an argitaratu zuen meskalinari buruzko Pertzeptzioaren ateak izeneko liburua. Irakurri nuenean zera pentsatu nuen: Bai… hori da nik sentitu nuena… Baina 10.000 aldiz meskalina dosi handiagoa beharko litzateke efektu horiek lortzeko… »\n« Bere heriotza baino zertxobait lehenago ikusi nuen berriro. Uhartea eleberria idazten ari zen orduan eta LSD aipatzen zuen heriotzarako trantsizioa errazteko. Huxley azken unera iritsi zenean, oinaze larrien artean eta ezin hitz egin, emazteari paper batean idatzi zion: “0,1 miligramo de LSD”. Berak eman zion indizioa eta hil egin zen. Emazteak bidali zidan paper haren kopia bat… »\nGaldetu zitzaionean ea LSD hartzen jarraitu zuen, hartu zuela, baina utzita zegoela, jada, erantzun zuen:\n« LSD-aren mezua ulertuta dut garai honetarako. Ez daukat zertan errepikatu beharrik. Gogamena irekita dut, ez daukat berriro ireki beharrik… »\nAlbert Hofmann 2008ko apirilaren 29an hil zen, 102 urte zituela.\n↑ a b c d e Irazustabarrena, Nagore (2008-12-21), «Bizikletaren eguna», ArgiaCC-BY-SA lizentzia.\nWikimedia Commonsen badira fitxategi gehiago, gai hau dutenak: Albert Hofmann\n← 2017 – OLATZ ESNAOLA – Souvanna Phouma\n2017 – XABIER MURIEL – Indalecio Prieto →


Albisteak - UL onespena - BlackShields DC powered Aire girotuak UL ziurtagiria gainditu zuen\nBlackShields pozik iragartzen du AEBetako bezero batentzako pertsonalizatutako 2 modelok UL onarpena gainditu dutela. Proba eta ikuskapen asko egin ondoren, Underwriters Laboratories-ek UL onarpena sinatu zuen DC aire girotuaren 2 modeloetarako.\nHarro gaude DC elikatzen den aire girotua BlackShields-ek I+G den kontrolagailu, DC Compressor kontrolatzailea eta tximista babesa barne kontrolagailu multzo batekin hornituta dagoelako. Horrek esan nahi du BlackShieldsek DC aire girotu desberdin gehiago eman dezakeela ULren onespenarekin, bezeroak eskatuta.\nBlackShields-ek DC armairuko aire girotua ekoizten du, Telekomunikazio guneetan oso erabilia dena sare elektrikorik gabe edo hornikuntza hibridoa erabiliz.\nDC aire girotua True DC elikatzen den konpresorearekin (inbertsorerik gabe) eta kabineteko hozte eskaeraren arabera abiadura doi dezaketen DC haizagailuz hornituta dago. DC elikatzen den armairuaren elikadura-hornidura -48V-koa da eta guneetako bateriarekin zuzenean exekutatu daiteke. DC konpresorea astiro abiaraz daiteke sorgailuaren korrontea kaltetu ez dadin.\nBlackShieldsek DC elikatzen duen armairua eskaintzen du Aire girotua (300W-tik 4000W-ra arteko hozte-ahalmena) aplikazio desberdinetarako.\nMesedez, jarri gurekin harremanetan xehetasun gehiago lortzeko.


Gobernu Kontseiluak onartu du hauteskundeetara deitzea Arabako kontzejuetan | El Correo\nZurekinGobernu Kontseiluak onartu du hauteskundeetara deitzea Arabako kontzejuetan\nGobernu Kontseiluak onartu du hauteskundeetara deitzea Arabako kontzejuetan\nAzaroaren 26an izango dira administrazio batzarretako errejidore eta kideen seigarren hauteskundeak\nI.AGOTE Martes, 3 octubre 2017, 23:58\nGobernu Kontseiluak onartu du Arabako kontzejuetako errejidore eta kideen hauteskundeetara deitzea. Azaroaren 26an 333 kontzejutako 30.000 bat pertsona izango dira deituta botoa eman dezaten 1984an foru araua onartu zenetik seigarrenak izango diren hauteskundeetan.\nKontzejuak lurralde izaera duten toki erakundeak dira, nortasun juridikoa eta jarduteko gaitasuna dituztenak, eta autonomia osoa beren interesak eta beren eskumenen bitartez oinarri hartzen dituzten kolektibitateen interesak kudeatzeko.\nBi kontzeju mota daude: irekiak, gobernua auzoko adindun guztien batzarrez egiten denean, herriko biztanleria ez denean nahikoa batzar bidez arautzeko; eta itxiak: lau urterik behin zerrenda ireki bidez egiten diren hauteskunde demokratikoetan hautatutako auzokoen batzarra denean, pertsona kopuru jakin batek osatua kontzejuaren biztanleriaren arabera eta gehienez ere bere udaleko zinegotzi kopuru bera.\nArabako kontzeju bakoitzeko administrazio batzarreko kideak sufragio unibertsal, libre eta isilpekoz hautatzen dira.\nErrejidore bat eta bi kide hautatzen dira gutxienez, 200 biztanleko kide bat gehiago gehituta baldin eta kontzejuak 400 biztanle baino gehiago badauka. Gehienez ere, kontzejua sartuta dagoen udalak dituen zinegotzi kopuru bera izango du.\nErrejidoreak eta kideak hautatzeko izangaitzak aldarrikatze eskaera bidez aurkeztuko dira Hauteskunde Batzarrean 21 egun baliodunen epean hauteskunde deialdia ALHAOn argitaratzen denetik aurrera.\nHautagaiak aurkeztuz gero, hautagaien izenak jarri beharko dira boto-paperean. Hautesleek markatu ahal dute gutxienez izen bat eta gehienez bete beharreko postu kopurua baino bat gutxiago. Hautagairik aurkezten ez bada, boto-papera zuriz egongo da eta idatzi ahal dute gutxienez izen bat eta gehienez bete beharreko postu kopurua baino bat gutxiago.\nCarlos Zapatero: «Gasteiz Euskadiko hiriburu seguruena da» ‘Trikiharria’ ekitaldiak iñaki Perurena eta Kepa Junkera batuko ditu


Euskal AEko industria-jarduerak % 0,5 egin zuen behera 2018ko apirilean\nINDUSTRIA PRODUKZIOKO INDIZEA, 2018ko APIRILA\nIndustria-produkzioko indizeak % 2,6ko hazkundea metatu izan du 2018ko lehen lauhilekoan\nEUSTATek landutako datuen arabera, Euskal Autonomia Erkidegoko industria-produkzioak % 0,5 egin zuen behera apirilean, lan-egutegiko termino homogeneoetan, 2017ko apirilarekin alderatuta. 2018ko lehen lau hiletako balantzean, ikus daiteke % 2,6ko hazkundearekin itxi dela lehen lauhilekoa, 2017ko aldi berarekin alderatuta.\nAurreko hilarekin, hau da, 2018ko martxoarekin, alderatuz gero, Euskal Autonomia Erkidegoko industria-produkzioa % 3,3 jaitsi zen, behin urte-sasoiko ondorioak zuzenduta.\n2018ko apirileko indizearen bilakaerak, 2017ko apirileko indizearen aldean, oso bestelako emaitzak eman ditu industria-sektore handietan. Ekipo-ondasunak % 4,3 hazi dira, baina Energiak % 3,0 egin du behera eta Bitarteko ondasunek % 1,8. Kontsumo-ondasunek, oro har, % 4,8 egin dute behera. Horien barruan, kontsumo-ondasun iraunkorrek baldintzatzen dute beherako maila handi hori, % 13,7 egin baitute behera; izatez, kontsumo-ondasun ez-iraunkorrek askoz ere beherakada txikiagoa izan dute (% 1,3).\nHilen arteko aldakuntzari erreparatuta, 2018ko apirilaren eta 2018ko martxoaren arteko aldakuntzak bilakaera negatiboak ditu industria-sektore handi guztietarako, salbu Energiarako, ez baitu aldakuntza adierazgarririk izan (% 0,0). Bitarteko ondasunek % 3,4 egin dute behera, ekipo-ondasunak % 0,5 jaitsi dira eta kontsumo-ondasunek, oro har, % 4,1 egin dute behera —kontsumo-ondasun iraunkorrak % 9,9 jaistearen eta kontsumo-ondasun ez-iraunkorrak % 1,8 jaistearen ondorioz—.\nUrte arteko aldakuntzei erreparatuta, euskal industrian pisu gehien duten sektoreen artean, 2018an hauek egin dute gora: Garraio-materialak, % 6,2, Makineria eta tresneriak % 2,5 eta Metalurgiak eta metal-produktuek % 0,6.\nAitzitik, sektore hauetan gertatzen dira beherakadarik handienak: Zura, papera eta arte grafikoak, urte arteko beherakada % 5,7koa da; Material eta tresneria elektrikoa, % 4,8 jaitsi da; eta Elikagaien industriak, edariak eta tabakoa, % 2,2ko beherakada.\nLurralde historikoen arabera, industria-produkzioko indizearen apirileko urte arteko bilakaera positiboa izan da Gipuzkoan —% 5,4 egin du gora—, baina Araban % 2,1 egin du behera eta Bizkaian % 5,0 egin du behera.


Arrigorriagako Irisgarritasun Planaren Eguneraketa\nHerritar guztien eskaerak jasoko ditu, parte hartze prozesu zabala egingo baita, eta genero ikuspegiari arreta berezia emango zaio\nAurreko plana idatzi zenetik 13 urte baino gehiago igaro dira, eta 8 urte baino gehiago udalerriko hiri diagnosia generoaren ikuspegitik egin zenetik; horrenbestez, udalerriak gaur egun bizi duen egoerari eta, batez ere, herritarren beharrizanei hobeto egokituta egongo den Irisgarritasun Plan berria egitea komenigarria dela uste du Arrigorriagako Udalak.\nPlan berria garatzea Projekta enpresaren esku utzi da, 33.880 eurotan (BEZa barne); berrikuntza nagusi gisa, parte hartze prozesu zabala egingo da, eta hainbat foro orokor eta zehatz antolatuko dira; genero ikuspegiak garrantzia berezia izango du.\nIndarrean dagoen legegintzaldi planean jaso bezala, gobernu taldeak herritar guztiekin hartu duen konpromisoa erabatekoa da, eta espazio publikoa erabiltzea herritar guztien eskubidea dela ulertzen da, aniztasun soziala, kulturala, adinari edo generoari dagokiona gorabehera.\nHorren haritik, Irisgarritasun Planaren helburua Arrigorriaga hobea izatea lortzea da, herritarren gehiengoaren beharrizanei erantzuna emango diena, zailtasun gehien dituzten pertsonen bizitza erraztuko duena eta herriko kale eta plazetan bizitzea sustatuko duena.\nHelburua betetzeko beharrezkoa da, lehendabizi, herritarren eskaerak ezagutzea eta neurri zuzentzaileak behar dituzten lekuak aztertzea; horretarako lehentasunak ordenatu behar dira. Beraz, lehenengo urrats metodologikoa parte hartze foroak sortzea izan behar da, gabeziak antzemateko eta proposatzen diren jarduketetarako lehentasun mailak finkatzeko.\nAhal bezain ikuspegi konplexu, anitz eta osatua lortzeko, sei foro finkatu dira: udal foro tekniko bat, alderdi politikoek eta elkarteek parte hartzeko foro bat, irisgarritasuneko foro zehatz bat, generoko foro zehatz bat, herrigunean herritarrek parte hartzeko foro bat eta beste bat, berdina, Abusun.\nForoak prozesuko hiru une desberdinetan deituko dira. Lehenengo eta behin “hiri inklusiboari” buruzko informazioa hartzeko eta gabeziak antzemateko; bigarrenez, aldez aurreko diagnosiari ekarpenak egiteko eta proposatutako jarduketak lehenesteko; hirugarrenik, azken deialdia, prozesuaren emaitza azaldu eta Arrigorriagako Irisgarritasun Plana aurkezteko, hirigintza inklusibo eta iraunkorraren ikuspuntua izango duena, hain zuzen ere.\nHerritarrak sentsibilizatzean, kontzientziatzean eta inplikatzean datza, gure egunerokotasunean baliagarriak izan daitezkeen alderdiak lantzeko; horretarako hasierako bileren egutegi hau prestatu da:\nLehenengo foro teknikoa martxoaren 20an batuko da, 12:00etatik aurrera; egun berean, 14:00etatik aurrera, alderdi politikoen eta elkarteen foroa bilduko da.\nIrisgarritasuneko foro zehatza asteazkenean bilduko da lehen aldiz, martxoaren 22an, 19:00etatik aurrera; egun berean, goizean, 12:00etatik aurrera, generoko foro zehatza lehen aldiz batuko da.\nHerriguneko herritarrek parte hartzeko foroaren lehen bilera astearterako aurreikusi da, martxoak 28, 19:00etan; Abusukoa, berriz, hilaren 30ean batuko da, ordu berean. Azken foro hori Abusu Zentro Soziokulturaleko ekitaldi aretoan batuko da; gainerako foroak udaletxean batuko dira, prentsa aretoan edo pleno aretoan, edukiera beharrizanen arabera.


Jumeirah Maldives: villa guztiak luxuzko estazioa urrian irekiko da\nHasiera » Azken albisteak » Nazioarteko Azken Albisteak » Maldivak Azken Albisteak » Jumeirah Maldives: villa guztiak luxuzko estazioa urrian irekiko da\nNazioarteko Azken Albisteak • Azken Bidaia Albisteak • Negozio Bidaiak • Osasun albisteak • ostalaritza • Hotelak eta estazioak • Inbertsioak • Luxuzko Albisteak • Maldivak Azken Albisteak • Berriak • Pertsonak • Estazioak • Arduraduna • Segurtasuna • Turismo • Bidaia Wire Albisteak • Hainbat Albiste\nJumeirah Taldearen hotelen zorroa gero eta handiagoa denez gero, Jumeirah Maldivak aurki ditzakete, Malé iparraldeko atoloko ur turkesazko ur kristaletan kokatutako luxuzko luxuzko estazio bat.\nJumeirah Taldeak luxuzko estazio berria ireki du Maldivetan.\nJumeirah Maldives-ek lehen gonbidatuak hartuko ditu 1eko urriaren 2021ean.\nJumeirah Maldives-ek 67 hondartza eta ur gaineko txalet eskaintzen ditu.\nJumeirah Taldeak, luxuzko ostalaritza konpainia globalak eta Dubai Holding-eko kideak, gaur nazioarteko estazio berri bat iragarri du, Jumeirah Maldives, 1eko urriaren 2021etik aurrera lehen gonbidatuak hartuko dituena.\nGehitzen Jumeirah TaldeaHotelen zorroa gero eta handiagoa denez, Jumeirah Maldivak aurki ditzakezu, Malé iparraldeko atoloko ur turkesazko kristaletan kokatutako luxuzko luxuzko estazio bat, Malé aireportutik itsasontziz edo hidrohidroaz erraz hel daitekeena. Bere kokapen idilikoak pribatutasuna eskaintzen du ihesaldi erromantikoetarako, lagun eta senitartekoentzako irla zoriontsu bat eta bidaiari aktiboagoentzako egokitutako esperientziak.\nEstazioaren arkitektura panoramiko harrigarria eta barrualde lasaigarriak Miaja Singapurreko diseinu estudio sofistikatuaren lana dira, eta ingurune naturalarekin bat datorren ethos garaikide dotorea sortu dute, Mediterraneoko chic modernoaren oihartzuna izanik - gainerakoetatik bereizten duen diseinua.\nJosé Silva Jumeirah Taldeko zuzendari nagusiak esan zuen: "Maldivak Mundu osoko bidaiarientzako oso gustukoa den ihesaldia da eta Jumeirah Maldives Stay Different agintzen digun helmuga da. Estazioak ostalaritza paregabea eskaintzen du, gonbidatuen itxaropenak gainditzen dituen benetako estiloa duena, diseinuaren, sukaldaritzaren eta zerbitzuaren espezializazioaren mugak bultzatzen dituen bitartean. Jumeirah Group-ek Maldivetan duen etxebizitza berriak markaren zorroari gehigarri zoragarria ematen dio, gonbidatuen esperientzia ezin hobea bermatzen du gure estazio garaikide berrian oinak jarri zituzten momentutik. "\nJumeirah Maldives-ek 67 hondartza eta ur gaineko txalet eskaintzen ditu logela bateko, bi eta hiru logelako konfigurazioetan, guztiak Indiako Ozeanoaren ikuspegi panoramiko zoragarriak ziurtatuz. 171mXNUMX-tik hasita, estazioko txaletak North Malé Atolongo zabalenen artean daude. Villa bakoitzak infinitu igerileku pribatua eta teilatu gaineko terraza handia ditu, jantoki dedikatua duena, ikuspegi zoragarriak har ditzaten sukaldaritzako plater goxoak goxatzen dituzten bitartean edo izar azpian dagoen film ezin hobea eskaintzen duten filmekin. hiru logelako txaletek beren gimnasioa ere badute.\nJumeirah Taldeak, Dubai Holding-eko kidea eta luxuzko hotel hotelen konpainia batek, 6,500 + gako-zorro ditu 24 Ekialde Hurbilean (Burj Al Arab Jumeirah enblematikoa barne) Europan eta Asian, eta gaur egun eraikitzen ari dira globoa.\nGonbidatuen eta lankideen osasuna eta segurtasuna Jumeirah Group-en lehentasun nagusia da. Hainbat babes neurri ezarri ditu bere hotel guztietan, merkatu bakoitzari dagozkion Gobernu zuzentarauei zorrotz atxikiz.


ZOZKETA // Kokakola eta barea, antzerki musikatua Social Antzokian | Geuria\nZOZKETA // Kokakola eta barea, antzerki musikatua Social Antzokian\nBUKATUTA. ‘Kokakola eta barea’ Ramon Agirre eta Inazio Tolosa artisten, edo Ray eta Nik pertsonaien, pasadizo berriak kontatzen dituen ikuskizun musikatua da. Aurrekoan (“Xentimorik gabe”) munduan barna ibili baziren, oraingoan etxera begira jarri dira, euren ibilbidearen hasierako garaietara hain zuzen. Eta garai hartan Ez Dok Amairu sortu zen, Euskal kantagintzaren eta Euskal Kulturaren Historian mugarri izan zen taldea. Inor gutxik badaki ere, Ray eta Nik (artean Ramon eta Inazio) han zebiltzan, artista handi haien artean, bileretan, entsaioetan, afarietan eta Mikel Laboa, Xabier Lete, Lurdes Iriondo edo Benito Lertxundirekin. Hala diote behintzat.\nZozketan parte hartzeko epea asteazkenean, urriaren 29an, bukatuko da, 12:00etan. Kokakola eta barea ikuskizunaz gozatzeko 10 sarrera bikoitzen zozketan parte hartu nahi dutenek honako info@geuria.net helbide elektronikora email bat bidali beharko dute hurrengo datuak zehaztuz. Zozketa bukatutako egunean bertan helbide elektroniko bidez jakinaraziko zaie irabazleei noiz eta nola jaso sarrerak.\n‘Babia’ haur antzerkia larunbat honetan Galdakaoko Torrezabal Kultur Etxean\n‘Terapiak’ antzezlana gaur Galdakaoko Torrezabal Kultur Etxean


Hossain Kaanache eta Ainhoa Sanz garaile Txindoki Krosean - Goierriko Hitza : Goierriko Hitza\nHossain Kaanache eta Ainhoa Sanz garaile Txindoki Krosean\nSenior eta sub23 mailan helmugaratzen azkarrenak izan dira Hossain Kaanache oriotarra eta Ainhoa Sanz urretxuarra.\nAbenduko lehen goiza eguzkitsu esnatu da gaurkoan Txindoki Atletismo Taldeko kideen pozerako. Oiangun hartu du lekua atletismo taldeak antolatu ohi duen krosa. Aurten, iazko krosarekin alderaturik, ez da hainbeste lokatz egon ibilbidean zehar.\nOiangu parkera hurbildu dira adin eta maila ezberdinetako korrikalariak aurreikusitako 16 kategorietan banatzen diren 11 lasterketak burutzera.\nSenior eta sub23 maila\nSailkapen nagusian Hossain Kaanache atleta helmugaratu da azkarren. Oriotarraren ondoren, Pedro Muñozek eta Imanol Gonzalezek amaitu dute lasterketa hurrenez hurren.\nNesken artean Ainhoa Sanz izan da garaile. Bigarren korrikalari onena Onditz Iturbe izan da. Eta bukatzeko, Aitana Merino gaztea izan da sailkapena ixtearen arduraduna.\nGipuzkoako kros txapelketaren bigarren proba puntuagarria izan da gaurkoa. Eskolartekoentzat, ordea, hirugarrena, Zarauzko eta Irungo lasterketen ondoren.


Banden lehia 2016 • ZUZEU\nBanden lehia 2016\nAzkue Fundazioak antolatutako lehiaketa honen inguruko informazioa dakargu, zure interekoa delakoan.\n2016an Banden Lehiako 8. edizioa ospatzen dugu eta bai taldeen maila eta bai irabazlearentzako sariak asko hobetu dira urte hauetan.\nLehenengo batean internet bidez burutzen da sailkapena. Taldeek interneten izena ematen dute atari honetan eta heuren musika argitaratuko dute.Taldearen jarraitzaile eta publikoak internet bidez bozkatuko du. Beraz, taldeek ezagutzera eman beharko dute lehiaketan parte hartzen ari direla eta euren aldeko botoak eskatu.\nPublikoaren botoei esker sailkatutako taldea eta epaimahaiak aukeratutako beste hirurak zuzeneko emanaldi bat eskainiko dute. Egun horretan bertan erabakiko da zein izango den Banden Lehia 2016ko talde irabazlea.\nZazpigarren edizio honetako finala Bilborocken ospatuko da, azaroaren 25ean.\n“Parte hartu” botoia sakatu eta zuen taldearen izena eman, agertuko zaizuen inprimakian datuak betez.\nBaga-Biga diskoetxearekin disko bat ekoiztea.\n2017eko Bilbao BBK Live jaialdian jotzeko aukera izango du, zuzeneko emanaldian.\n2017eko Bartzelonako Euskal Herria Sona jaialdian jotzea.\nLehiaketako 2016eko edizioko disko bilduma oroigarria. Azkue Fundazioak lau finalisten kanten disko bilduma oroigarria ekoiztuko du eta finala egunean banatuko du. Taldekide bakoitzak antolatzaileek ekoiztuko dugun lehiaketako bildumako CDaren 10 ale jasoko ditu.\nAzkue Fundazioa, banden lehia, Banden lehia 2016, gazteak, herri musika, musika\nAsteburu honetan: Oilasko eta barazki paella


CT191 AENOR - ASOCIACIÓN ESPAÑOLA DE TERMINOLOGÍA\nEspainiako Normalizazio eta Ziurtapen Elkarteko (aenor) 191 Batzorde Teknikoko idazkaritzaren ardura du AETER-ek.\nEspainiako Normalizazio eta Ziurtapen Elkarteko (AENOR) 191 Batzordea sortuz (AEN-CTN 191), Espainiako Terminologia Elkartearen (AETER) helburuetako bat bete zen, terminologiaren eta espezialitateko lengoaien azterketan eta espainierazko baliabide terminologikoak prestaketan sakontzeko. Batzorde hori 2006ko otsailaren 21ean eratu zen, AENORen babespean, eta erakunde horrekin eta espainierarako terminologiaren normalizazioarekin lotutako beste pertsona eta erakunde batzuekin egindako bileren emaitza da. Sortu zenetik, Antonio Colino jaunak –Industria Ingeniari doktoreak eta Ingeniaritzako Errege Akademikoko kideak– du lehendakaritza, eta AETERek hartu du bere gain idazkaritza.\nBatzorde horrek hasiera batean proposatutako helburuak bere jarduera eremuaren definizioan islatuta daude: “Terminologia eta lexiko zientifiko-tekniko orokorraren normalizazioa, bai eta horren beharra duten sektoreetako lexiko espezifikoren normalizazioa, interpretazio-desberdintasunak eta hizkuntzaren erabilera homogeneizatzeko. Era berean, terminologiari buruzko printzipio, metodo eta aplikazioak normalizatzea”. Hala ere, batzorde horren eskumenetatik kanpo geratzen ziren AENOReko beste normalizazio-batzorde teknikoetan garatzen diren bokabulario espezifikoak. AEN-CTN 191 erakundearen funtzioak dira, besteak beste: normalizazio-jardueren proposamena; erabakiak hartzea eta araugintza-lanak onartzea; eta lan terminologikoez arduratzen diren nazioarteko organoetan ordezkaritza nazionala izatea, hala nola ISO-TC 37an.\nAENOReko batzorde tekniko gisa integratzearen ondorioz, AEN-CTN 191 batzordeak nazioarteko erantzukizunak ere hartzen ditu bere gain, harremanak izanez, besteak beste, ISO/TC 37rekin (Terminologia: printzipioak eta koordinazioa), Elektrotekniako Nazioarteko Batzordearekin (Terminologia: IEC/TC 1) eta Arau Teknikoen Batzorde Panamerikarrarekin (Terminologia: COPANT CT 150). Lan horiek egiteko, AEN-CTN 191 azpibatzordeen (SC) edo lantalde espezifikoen (GT) laguntza jaso ahal izango du, adituek osatuak denak ere.\nEra berean, AENOReko batzorde tekniko denez, AEN-CTN 191k ere honako hauek ditu bere jardueren artean:\nUNE arauen proiektuak egitea eta, hala badagokio, proposatzea, informazio publikoa jaso ahal izateko.\nUNE arauen proposamenak lantzea, arau nazional gisa hartzeko.\nArau nazional gisa hartzea hala eskatzen duten Europako arauak.\nArauen aplikazioa sustatzea eta normalizazioaren garapena eta zabalkundea sustatzea bere jarduera-eremuaren barruan.\nTerminologiako oinarrizko UNE arau bat itzultzea eta bere egitea izan zen AEN-CTN 191ren lehen helburua: ISO 1087-1 Terminology work nazioarteko araua. Vocabulary. Part 1: Theory and application, eta ISO 1087-2 Terminology work araua. Vocabulary. Part 2: Computer applications. Arau honen hasierako itzulpenean AETEReko hainbat kidek parte hartu zuten, era desinteresatu eta altruistan, eta horiei eskerrak eman nahi dizkiet, berriro ere, beren lankidetza ordainezinagatik. Terminologia berrikusteko eta homogeneizatzeko prozesua egin ondoren, laster argitaratuko ditu AENORek UNE arau gisa.\nAEN-CTN 191 batzordea, gutxi gorabehera, hiru hilean behin elkartzen da. AEN-CTN 191ren beste zeregin batzuen artean dago ISO TC 37k bidalitako dokumentuak berrikustea (herrialde bakoitzeko batzorde nazionaletara bidaltzen ditu, aldatzeko edo onartzeko) eta baita terminologia-irizpideak bateratzeko asmoz AENORek idatzitako beste dokumentu batzuk berrikustea.\nHori dela-eta, batzorde hau eratu izanak aspaldiko desira bat bete du espainierazko terminologiak interes estrategikoa duela transmititu nahi izan duten eta espezialitate-hizkuntzen esparruan etengabe lanean aritu diren guztientzat. Espero dugu normalizazioari buruz, terminologia-gaiei buruz eta informazioaren gizartean estandarrak erabiltzeari buruz interesa azaldu duten enpresa eta erakundeentzat onuragarria izango dela ekimen hau.\nAETERen ordezkariak AENORen eta CTN191n:\nM. Teresa Cabré, 2003tik 2006ra, AETEReko lehendakari gisa.\nGuadalupe Aguado, CTN191ko idazkaria 2006 eta 2011 bitartean (*), Lehendakaritzaren ordezkaritzaren eta Batzarraren berrespenaren ondorioz.\nAntonio Pareja, CTN191ko idazkaria 2011tik hona, Lehendakaritzaren ordezkaritzaren eta Batzarraren berrespenaren ondorioz.\n(*) Guadalupe Aguadok CTN191eko lehendakaritza du 2011tik hona.\nAETER eta AENOR artean kredentzialak trukatzea\nAETER sortu eta urtebetera, AENORen kidetza-oinarrian sartu zen, eta azkena ere AETER taldeko kide da 2003. urtetik. Bi erakundeek kidetza fakturatzen diote elkarri, eta, beraz, ez du eraginik AETERen urteko aurrekontuan.\nCTN191 ISO-TC37ren ispilu-batzordea da Espainian. AENOR da Espainiaren ordezkaria ISOn. Espainiako CTN191 ISOren azpibatzorde eta lantalde beretan antolatzen da.\nI. azpibatzordea: Printzipioak eta metodoak (1087 eta 784 estandarrak)\nIII. azpibatzordea: Terminologia, ezagutza eta edukiak kudeatzeko sistemak\nIV. azpibatzordea: Hizkuntza-baliabideen kudeaketa\nV. azpibatzordea: Itzulpengintza, interpretazioa eta erlazionatutako teknologia\nAENOR webgunerako sarbidea: AEN/CTN191 ISO webgunerako sarbidea: TC37\nAETERen CTN191ko ordezkariek egindako urteko txostenak\n2012ko Batzarrean, Sevillan, erabaki zen AETERen CTN191ko ordezkariek urteko batzarrean idatzizko txosten bat aurkeztea, batzordearen eta ordezkarien jarduerak gardentasunez jaso zitzaten bazkideek.\n2014ko ISO/CT37 jardunaldia (Madril)\n2015eko CTN191 txostena\n2016ko CTN191 txostena


Hemen zaude: Sarrera » Azpeitia » Liburuak » Enkarna Arregi » Bi munduren artean\nIkastolaren 25. urteurrena ospatzen, Kirurin.\nIkastolaren 25. urteurren bazkariko beste argazki bat.\nEnkarna bi munduren artean bizi zen. Alde batetik, komentuko itxitura eta kontserbadurismo hura. Bestetik, horrekin talka egiten zuen gazte mugimendua, joera berriak, ikastolaren indarra… Azken horrek, gainera, bere iturbidetar izaerarekin bat egiten zuen.\nKongregazioan abituaren aldeko apustu tinkoa egiten zuten, baina Enkarnaren bizitzan askotan traba handia ere izan zen abitua. Hala ere, lehen aipatu dugun moduan, zuria eta beltza tartekatzen zituen. Baina, pixkanaka, joera hura ere aldatzen joan zen. Kolorea bakarrik aldatzetik, abituaren ordez kaleko arropa janztera iritsi zen.\n"Nik beti gogoan daukat afariren bat-edo izaten genuenean, komentutik abituarekin irteten zela, baina kotxean edo gasolindegian arropaz aldatzen zen eta gurekin sekular jantzita joaten zen afaltzera. Bere ustez kalte gehiago egiten zuen moja bat gaueko ordu txiki haietan abitua jantzita ikusteak, berak abitua kenduta egiten zuen kalteak baino. Eta hori pixkanaka denera aplikatzen joan zen. Ezkontzetara gonbidatu izan dugunean ere, moja jantziarekin joaten zen elizara, baina ondoren arropaz aldatzen zen jatetxera joateko. Baina abitua Enkarnaren parte zen, hori barneratuta geneukan. Tarteka, arropak aldatu ere egin izan ditugu. Badaukat argazki bat, non Enkarna nire bakeroekin agertzen den eta ni bere abitu beltzarekin", kontatzen du Begotxu Azkuek.\nKontraesan horiek pixkanaka areagotuz joan ziren. Enkarnak bizi eta ezagutzen zituen bi mundu haiek bere barne gatazka piztu zuten eta borroka hartatik nola edo ahala irtetea lortu behar zuen. Azkenean, kongregazioko zuzendaritzarekin zituen ezadostasunek moja bizitza lagatzera bultzatu zuten.


Ezer ez da bardin - Izioqui Dugu Guec Ajutu Ez Dugu - bizkaie.biz\nEzer ez da bardin\nIzioqui Dugu Guec Ajutu Ez Dugu\t2010-01-08 13:40\nHala inoen talde ezagun baten kantaren esaldiak bederen. Halanda be, Lopez lehendakari danetik, badira gure artean, sozialistak izan edo ezker abertzalekoak izan, hizkuntza kontuetan aldaketarik ez dagoala azpimarratzen ahalegintzen danik.\nInkesten arabera, aurreko gobernuaren politikarik azpimarragarriena eta onartuena hizkuntza politikan egindako lana zan herritar gehienentzat. Horreek holan, sozialistek ezin eben herritarren eretxi zabal hori arbuiatu eta bestelako politika bat garatuko dabela iragarri; halanda ze, popularrakaz itundutakoak eta eguneroko jardunak bestela badino be, hizkuntza politikeak bere horretan jarraituko ebala esan eben. Ezker abertzaleak, ostera, bestelakoa eukan arazoa; izan be, legealdian zehar administrazino publikoek eroan eben hizkuntza politikearen aitzindaritzea lehen aldiz, ezker abertzalearen estrategiaren menpeko diran gizataldeei lekua kenduz. Beraz, orain eta lehen egin dana gauza bera dirala azpimarratzen ari dira ahal daben guztietan. Logika horren barruan ez bestela irakurri leitekez Kontseiluak 2010. urteko EAEko aurrekontuak dirala-eta egin dituen espantuzko adierazpenak: Esan leiteke grosso modo EAJren diskurtsoa bere egin dauela PSEk. Halanda ze, Kontseiluarentzat salagarria ez da PSEk urrats barririk ez emotea euskerarako laguntzen politiketan, aurrekoek egin dabena barriz egitea be bada salagarria eurentzat.\nHalanda guztiz be, Kontseiluak badaki egin dituen adierazpenak ez dirala ezelan be egia (esate baterako: aurreko legealdian Hizkuntza Politikarako Sailburuordetzatik euskerea sustatzeko bideratzen ziran laguntzak % 55 baino gehiago hazi ziran). 2010. urteko aurrekontuetan euskerarako bideratutako baliabideak aurreko urteetakoak baino dezente urriagoak dira eta 2010. urteko laguntzak partitzen diranean (aurreko urteetan urte bukaerarako egin ohi zana, hots, hurrengo urteko laguntza deialdia aurreko urte bukaeran argitara emon, egin barik dago oraindino eta inork ez dau txintik be esan) ikusiko dogu hori. Orduan, baina, herritar askok ahaztuta izango ditue oinarririk ez daben eta estrategia politiko baten morroi diran Kontseiluaren adierazpen lotsagarriak.


Hodeiez beteriko astelehen ilun batean jakin genuen, Euskalgintza Orokorraren Batzar Nagusian, baina ezin genuen sinetsi, edo ez genuen sinetsi nahi: Kolko Mitxoletak erretreta hartu eta hor nonbaiteko bazter galdu batean erretiratuko zela erabaki zuen. Kolko Mitxoleta zen gure arteko onena, gure argi gidaria, Belengo izarra; gure aitalehena, jakinduriazko iturri agortezina, begiratu beharreko ispilua, eredu gorena, aita pontekoa. Haatik, Amazonas aldeko zoko ezkutu batera betiko joan zelakoa nahikoa kolpe gogorra izan bazen ere, askozaz ere kolpe gogorragoa izan zen jakitea burua arras galdurik zebilela. Kolpe gogorra ez ezik, B-12rena gertatu zenez geroztik hondamendia zela iritzi genion, itzulbiderik eta atzerabiderik gabeko desastrea.\nAmazonastik etortzen ziren berrien arabera, Mitxoleta burutik zeharo egina omen zegoen, soa infinituan galdu egiten zitzaion, estramonioa edo asma-belarra neurriz gain hartu dutenei gertatu ohi zaien bezala; lerdea omen zerion, ez zen esfinterrak gobernatzeko gauza, eta ez omen zuen ezer edo ia ezer esaten, eta hau hain zen harrigarria hainbat eta hain ongi mintzatu zen batengan, non batzuk larritu ziren, agian mintzamena galtzear edo are ahalmen hori arraso galdurik egongo ote zen. Ez zirudien halakorik zegoenik, baina; gaixotu zenetik, eliteko andereño talde batek zaintzen zuen, eta Mitxoletaren buru-osasunaren egoera gai kasik tabu bat zen arren, eta Mitxoletaren egoeraren inguruan nolabaiteko sekretismoa hedatu bazen ere, andereñoek esanda jakin genuen oso noizbehinka hitz batzuk esaten zituela, behintzat. Ulergaitzago egin zitzaigun jakitea beti hitz berberak errepikatzen omen zituela, eta are arraroagoa ere hitzok zeintzuk ziren, azkenik, jakitea: «Paripé... alua... paripé...». Gero isiltzen omen zen, eta handik ordu, egun edo aste batzuetara ekiten zion ostera berriz: «Alua... paripé... alua». Esanahi ezkutu, kabalistiko, magiko, tantrikoa agian, suposatzen zitzaien hitzei (egia esan, ez dakit zergatik egozten zitzaien inolako zentzurik burua joaniko baten hitzei, baina gure artean beti horrela izan denez, eta zoroen hitzek, orakuluarenak bailiran, esanahi sakona dutela uste izan denez, logikoa zela iritzi nion), inork atzeman ez, baina hermeneutika-saio luzeak eragin zituen esanahia, nahiz behin-betiko ondoriorik ateratzea ezinezkoa gertatu. Ofizialtasunik gabeko iritzi ezkor eta zabaldu baten arabera, Kolko Mitxoletaren hitzak etsipenezkoak ziren, «Elemenia Nebrijana» talde higuingarriko elementurik preklaroenek sorrarazia. Funtsean, Kolko Mitxoleta, bere jarrerarekin, frogatzen eta bermatzen ariko zen, de facto, dena paripé bat dela dioen teoria, Luis Ferdinando Gorrigualdok sustaturiko horixe bera, egiazkoa zela, eta, beraz, hitzok aipatu teoria horren aurrean amore ematen ari zela frogatuko zuten. Honek bereziki kezkatzen gintuen, eta nazkatzen eta etsitzen, halako moldez non gutariko gehienek, gaia solasbidera orduko, Bereterretxeren khantoria eta arbasoen beste hainbat lelo kantatzen, doministiku saio-luzeak egiten edo belarrietan tapoiak jartzen baikenituen.\nBaina, egia esan, goian esandako guztia baino areago, B-12ren agertzea izan zen Kolko Mitxoletarengana burua jirarazi ziguna, zein umezurtz ginen konpreniarazi ziguna. Hau da, Mitxoleta Amazonian zegoela ahaztu ere egingo genuen B-12 agertu izan ez balitz. Eta B-12ren agertzea, bere aldetik, inork aldez aurretik pentsa zezakeena baino mila bider sinpleago izan zen. Egia esan, beti bere zain egon izan bagina bezala izan zen, eta, neurri batean bederen, hala zen, hau da, haren aiduru egonak ginen betidanik, euskara paradisuko hizkuntza zela esaten zuten garaietatik, bederen, eta nork daki lehenagotik ere ez ote geunden zain. Beraz, gertaera bere hartan hartuta oso harrigarria zen arren, guretzat oso berezkoa izan zen, oso naturala. Hain natural eta berezko non batzuen jarreretan halako haserre txiki bezalako bat nabarmentzen baitzen, pixka bat larderiatuko balute bezala, esan nahiko bailuten, garaia zen, edo, berantetsiak ginen, edo, a zenbat arazo konponduko zen mila urte lehenago etorri izan bazina, auskalo zertan ibili zaren orain arte. Gero aitortu behar da B-12k ere, bere aldetik, bere baitatik jarri zuela zer edo zer, baita ere, agerpena natural-natural onar genezan: Arantzazun lurreratu zen, noiz eta frantziskotarrak bertara heldu zirenetik 500 urte betetzen ziren urtean. Arantzazu... euskal orubea eskuzabal ureztatzera etorririko hainbat jario emankorren iturburua, eta, bide batez esan dezadan, apaltasunez maskaraturiko harrokeria pittin batez, nire sorlekua. Bestalde, B-12 berde-berdea zen, beti-beti-beti esan izan diguten bezala, eta, hori gutxi izanik pixka bat gehiago lagundu nahiko baligu legez, E.T.ren peto-petoa zen, haren bikia zirudien.\nAzkenik berresten zen, aldez edo moldez, mila bider susmaturikoa: euskara zela, paradisukoa ez bazen, bai behintzat Marteko hizkuntza. Horren frogatzat, B-12ren gaitasun linguistiko izugarria. Bere buru berde erraldoian, garai, toki eta erregistro guztietako euskara guztiak kabitzen ziren: berdin egiten zizun Axularren liburuak bezala nola Bizkaiko azken baserriko aitona hortzik gabeak orain bi mende egingo zizun bezala, era arrunt eta estandarrenak ere ahaztu gabe, noski. Harrigarria zen; denok, une batean edo bestean, izatea amesturiko hiztun aparta, bikain, egoki, tenoreko, ezin hobea zen. Hau oso garbi eduki genuen hasiera-hasieratik.\nBestondoa —ajea, biharamuna... erabat-erabat, baina— kentzeko erremedioaren jabe zelakoa, ordea, ez zitzaigun, hasierako elkarrizketa haietan bederen, guztiz garbi gelditu. Iritzi kontrajarriak zeuden horri dagokionez, zerbait entzun bai baina esan denaren zentzua erabat ulertu ez denean gertatzen den bezala. Batzuek esaten zuten baietz, argi ulertu ziotela, bere ahotik, ajea erabat sendatzeko botika edo erremedioa ezagutzen zuela, eta guri erakusteko prest zegoela; beste batzuek zioten ez zuela inolaz ere horrelakorik esan, hori B-12ren egiazko hitzen interpretazio oso zabal eta baikorra zela, B-12k benetan esan zuena zela batzuetan, hau da, baldintza jakin batzuk gertatzen zirenean, eta orduan bakarrik, sendatzen zuela bestondoa, eta baldintza horien barruan, gainera, ajea kendu nahi zuenaren borondateari zegokion zerbait bazegoela, hau da, nork bere aldetik zer edo zer ipini behar zuela. Beraz, ez zegoen erabateko adostasunik, eta hortik hainbatek ateratzen zuen ondorioa zen B-12, puntu horri zegokionez, nahita eta berariaz anbiguo agertu zela. Ostera, ez zegoen anbiguetaterik bere buruari bestondoa erabat, errotik, zeharo, guztiz kentzen zionaz bezainbatean. Puntu horretan B-12 oso garbi mintzatu zen. Eta, jakina, oso-oso garbi gelditu zen, baita ere, euskararen auzia konpontzen lagunduko zigula; ohartarazi zigun, ordea, eman beharreko urratsak zeintzuk ziren esango zigula, baina berak ez zuela lanik egingo, lana guk egin beharko genuela, horixe zela ordaindu beharko genuen prezioa.\nBaina, gutxien espero genuenean, B-12 bainaka eta aitzakiaka hasi zitzaigun. Agian ez zitzaigula botika gustatuko, bigarren mailako ondorioak eduki zitzakeela, norberaren aldetik prestazio gogortxoak eskatzen zituela... Ez genuen deus ulertzen, eta, aldiz, B-12 udaberriko lilia bezain fresko zegoela ikusten genuen. Tira, B, esaten zioten gutariko batzuek —zeren, aurreko gaueko parrandaren ondorioz, B-12 kide berri bat bezala ikusten hasiak ginenez, batzuek «B» deitzea erabaki baitzuten, izena laburtzeko eta nolabaiteko familiartekotasuna erdiesteko, eta munduan zehar ezizenak jartzen famatu gaituen omenari omenaldia egiteko (B-12 zenez B deitu, ulertzen?)—, eta halaxe esaten zioten, B, zuk ez duzu bestondorik, beraz edabea hartu duzu, ezta? (Edabea esaten genuen, zergatik ez dakidala denok edabea zela uste genuelako). B-12k zalantzati erantzuten zuen, bai..., esaten zuen aurrena, eta gero berriz, ez..., eta gero, bai baino ez..., zeren..., agian ez zaizue gustatuko..., oso pertsonala da... Baina gure sabai idortuak, ura ere metabolizatzeko ez ziren gure gibelak, gure buru lodiak, gure puxika hanpatuak, ez zeuden B-12ren atzera-aurrerak, duda-mudak eta planta herabetiak jasateko moduan, eta orduan orro batean hasi gintzaizkion edabe eske, gure neurona matxuratu eta zulatuei gelditzen zitzaien kemen guztia —asko ez bazen ere— bilduz.\nOrduan B-12k, erabakia harturik, nonbait, jarreraz aldaturik, isilarazi eta argi hitz egin zigun. Ongi da, esan zuen, hala nahi baduzue... Baina garbi gera dadila eskatu egin didazuela. Edabea neure barruan dago, esan zuen. Edabea neu naiz. Hemendik atera behar duzue, eta hau esaten zuelarik, bere gorputz berdearen hanka arteko konkortxo bat seinalatzen zuen, ordura arte oharkabean pasatu zitzaiguna.


La industria nacional (eu) - Sorapedia\nLa industria nacional (eu)\nIzenburua El nuevo armamento y la llamada industria nacional\nEgilea/k Vicente Sanchís\nAldizkaria El Correo Militar & Memorial de Artillería\n1886 urtean Britainia Handiko Nordenfelt arma-enpresak S.A. Euscalduna erosi zuen, eta Espainiako bere filiala bihurtu: Compañía Anónima Placencia de las Armas. Jabe berriek beharrezko tresneria eta makinaria ekarri zuten eta, zuzendaritza teknikoaz aritzeko, artilleriako bi ofizial kontratatu zuten: Arístides Fernández Fret (itsas armadakoa) eta Ignacio Gómez Cánovas (lurreko armadakoa).\nAsmoa, Espainian berak egindako kainoiak saltzea, bertako filialaren bidez. Eta horretara jarri zen buru-belarri Espainiako ordezkaria, Basil Zaharoff, "heriotzaren merkataria" esaten ziotena.\nArrazoi batengatik edo besterengatik (Nordenfelt kanpoko enpresa zela, edota Basil Zaharoff garbi jokatzen ez zuela, edota...) bost urte geroago El Correo Militar aldizkarian artikulu hau agertu zen, urte berean Memorial de Artillería bilduman jaso zutena.\nEgilea, Vicente Sanchís, Oviedoko arma fabrikaren aldekoa zen, modernoa zelako eta militarrek zuzentzen zutelako. Ez zegoen batere ados Soraluze eta Eibarren inolako industria militarra mantentzea Estatuaren kontratuekin.\nSoraluzekin hasten da: "herrixka" da, abadea, medikua, botikarioa, maisua eta dozena erdi saltzaile "pout pourrescos" kenduta gainontzekoak armagileak direla.\nArmagile hauek karlistak zirela ("gehienek armario baten atzekaldean txapela zuria edota El Cuartel Real aldizkariaren aleren bat gordeta dutela"), eta herrian ur jauziak ustiatzen ez zekitela.\nLangileak, oso atzeratuak eta ohitura txarrekin lanerako: ez dakite piezak planoen arabera egiten, kalitate-kontrola ez zaie batere gustatzen, gogoz kontra hartzen dute torno mekanikoan lan egitea, eskuz egin beharrean... "Diot, berriz diot eta eusten dut, Soraluzeko langilekin ezin da ezer onik egin".\nEibarrendako ere badauka, muestrarako hau: "...Baina Eibarren ezarritako tailerretatik ateratzen diren arma gehienek edozertarako balio dute, haiekin su egiteko izan ezik."\nOrduko fabrika zuzendari batek, Arístides Fernández Fret teniente koronelak, aldizkari berean erantzun zuen, Placencia de las Armas artikuluarekin, fabrikaren produkzioa azalduz eta bertako langileen defentsa sutsua eginez.\n↑ "Digo, repito y sostengo: con obreros placentinos no puede hacerse nada bueno."\nRetrieved from "http://www.sorapedia.eus/index.php?title=La_industria_nacional_(eu)&oldid=25289"\nThis page was last edited on 6 October 2021, at 23:56.


Inkesta erantzun dutenen %11ak soilik aldatzen du dieta gaitz kronikoren bategatik | Revista - Part 2\nZenbatero jaten dugu? Eta nola?\nHiru otordu egunean\nGaur egun, elikadura funtsezko elementua da, eta guztien ahotan dago. Eta ez herritarren eta komunitate zientifikoaren artean bakarrik; komunikabideetan ere oso maiz agertzen den gaia da (izan on-line edo izan off-line). Elikadura zientzietan eta nutrizioaren arloan egiten den aurrerapen, aurkikuntza edo pauso bakoitzak, azken hamarkadetan, argi utzi du ongi elikatzea zein garrantzitsua den osasuna sustatzeko eta ongizate fisiko eta emozionala ere bai.\nNutrizio arloko adituek hainbat gomendio ematen dituzte modu osasungarrian elikatzeko, eta horien artean asko nabarmentzen dute egunean 5 otordu egin behar direla. Helburua, gorputzak behar adina energia izan dezala egun osoan egin behar dituen jarduerak egiteko. Horrek, era berean, erraztu egiten du digestioa, eta eragotzi egiten du itsumustuan jan eta betekada bat egitea, bazkarira edo afarira gose handiarekin iristen denari hori gerta dakioke eta.\nGomendio hori gorabehera, ENPE azterketan ageri denez, erantzun duten herritarrek egunean hiru otordu nagusi egiten jarraitzen dute: gosaria, bazkaria eta afaria. Herritarren %33k bakarrik egiten dute hamaiketakoa egunero, eta %37k askaria.\nGosariak arreta berezia eskatzen du. Izan ere, organismoak mantenugaiak eta energia behar ditu esnatzean, eta gosariarekin hartzen ditugu horiek. Hainbat ordutan barau egin ondoren (10 edo 12 ordutan), gorputzak “erregaia” behar du eguneko jarduerak egiteko.\nAzterketan, erantzun duten herritarren %90ek adierazi dute egunero gosaltzen dutela, baina %10ek ez dute berdin egiten (horien artean, %2k jakinarazi dute sekula ez dutela deus ere jaten ohetik jaiki ondoren).\nAdinari erreparatuta, alde handiak ageri dira multzotik multzora. Adingabeen artean, txikienek (3 eta 8 urte artekoek) egunero gosaltzeko ohitura dute (hala egiten dute %94k), baina portzentaje hori %89ra jaisten da 9 eta 18 urte artekoetan. Helduen artean ere badira aldeak: 19 eta 64 urte arteko herritarren artean, azterlanean parte hartu dutenen %88k gosaltzen dute egunero, eta 65 urtetik gorakoen artean, %98k.\nEdonola ere, badira zenbait faktore elikatzeko jokabideetan eragiten dutenak. Besteak beste, elementu geografikoak, soziokulturalak eta ekonomikoak. Elikagai jakin bat inguru bati lotua dagoenean, hura jateko ohitura handiagoa izaten da: kostako herrietan, adibidez, arrain gehiago jango da barnealdekoetan baino. Klimaren berezitasunek, orografiak eta lur motak ere baldintzatu izan dute eskualde jakin batean elikagai batzuk eskuragarri izatea edo ez izatea, eta, ondorioz, jateko ohitura izatea edo ez.\nErlijioari eta kulturari atxikitako alderdiek ere urteetan sustatu izan dituzte elikatzeko ohitura batzuk: sinesmen batzuek galarazi egiten dute produktu batzuk jatea, prestatzeko orduan ere badaude aldeak, aurkezpenean eta ordutegietan ere bai, eta irizpide horiek guztiek baldintzatu egiten dituzte talde baten ohiturak.\nOtorduaren iraupenak, beste norbaitekin jateak edo bakarrik egiteak, kide hori zein den, inguruan zarata izaten den edo ez, jatean telebistari begira egoteak, jakiak platerean nola aurkezten diren eta, oro har, inguruak baldintzatu egiten dute jateko modua eta jaten ari denaren osasuna epe luzera. Alderdi horietako batzuk ere aztertu ditu ENPE azterketak. Zehazki, iraupena, konpainia eta jaterakoan egiten diren jarduerak.\nLehenik eta behin, inkestan parte hartu duten herritarren %49k, oro har, 10 minutu behar izaten dituzte gosaltzeko. Beste %40k luzatu egiten dute tarte hori, eta 20 minutu hartzen dituzte. Bazkariari denbora gehiago eskaintzen zaio. Herritarren %47k 20 eta 30 minutu artean behar izaten dituzte, eta %20k 30 eta 45 minutu artean. Afariak, berriz, gutxiago irauten du. Erantzun dutenen artean, %35ek 10 eta 20 minutu artean hartzen dituzte, eta %42k 20 eta 30 minutu artean. Denbora horiek guztiak luzatu egiten dira zertxobait asteburuetan.\nBestalde, eguneko otordu guztietatik, gosaria izaten da herritarrek maizenik bakardadean egiten dutena. Zehazki, herritarren %41ek gosaltzen dute bakarrik, beste inor gabe. Asteburuetan, dena den, familia izaten dute ondoan (kasuen %31tan). Bazkaritan eta afaritan ohikoagoa da familia guztia biltzea (halaxe izaten da azterketa erantzun duten herritarren %37rentzat bazkaritan eta %45entzat afaritan). Asteburuetan, jakina, gehiagok izaten dute ohitura hori.\nAzkenik, mahaian zer-nolako ohiturak dituzten ere galdetu zaie herritarrei. Gehienek adierazi dute telebistari begira egoten direla gosaltzen, bazkaltzen edo afaltzen duten bitartean (%43 gosaritan, eta %65 inguru bazkaritan eta afaritan), eta ingurukoekin hizketan ere bai (%40 inguru gosaritan eta %52 inguru bazkaritan eta afaritan). Gosari garaian irratia entzuteko ohitura ere badute zenbaitek, erantzun duten herritarren %10ek hain zuzen.\nElkarrizketatu diren 1.700 pertsona horietatik, %57 emakumeak izan dira. Adinari erreparatuta, %71k 19 eta 64 urte artean eduki dituzte, %17k 65 urte edo gehiago, eta gainerakoak adingabeak izan dira (%8k 9 eta 18 urte artean eduki dituzte eta %4k 3 eta 8 urte artean). Bi aldagai horiek, sexua eta adina, Estatuko biztanleria-banaketaren adierazgarriak dira. Horretaz gain, erantzun duten herritarren %51k erdi mailako edo goi mailako ikasketak dituzte, %32k derrigorrezkoak eta beste %17k ez dituzte egin Lehen Mailakoak edo OHOkoak. Lanari dagokionez, aipagarria da %26 langabezian daudela. Dena den, %67 ikasten edo lanean ari dira: %18 etxeko lanetan edo zaintzaile gisa aritzen dira, %14k lan egonkorra dute, %11 eskulangile kualifikatuak dira eta %7 ez-kualifikatuak, %8 autonomoak, %1 familiako negozioan ari da eta, azkenik, %8 ikasleak dira. Beste %7, berriz, pentsiodunak.\nAzkenik, etxe motari dagokionez, %10 baino ez dira bizi bakarrik. Erantzun duten herritarren %37 ezkontidearekin edo bikotekidearekin bizi dira, eta %51 senitartekoekin (%26 seme-alabekin, %16 gurasoekin eta %9 anai-arrebekin). Gainerakoak (%2) senitartekoa edo bikotekidea ez den beste norbaitekin bizi dira.\nJoan aurreko orrira: « Inkesta erantzun dutenen %11ak soilik aldatzen du dieta gaitz kronikoren bategatik\nJoan hurrengo orrialdera Ongi informatuta al gaude? »


MATERIAL DIBULGATZAILEAOrain aukeratuta\nFREMAPek Lan Arriskuen Prebentzio arloan zabalkuntza, hezkuntza eta sentsibilizaziorako argitalpenen katalogo zabal bat jartzen du enpresa elkartuen esku. Bertan arrisku handienak sortzen dituzten prozesuak eta jarduerak jasotzen dira eta hauek saihesteko ezarri beharreko prozedurak eta lan jarduerak adierazten dira.\nKatalogo honetan kartelak, diptikoak, liburuak, eskuliburuak eta triptikoak sartzen dira, eduki orokorren gainekoak zein ekoizpen sektore edo arrisku zehatzen ingurukoak. Gainera, eskuliburuetako titulu esanguratsuenak hurrengo hizkuntzetan ere eskuragarri daude: katalana, euskera, galiziera, arabea, frantsesa, ingelesa, portugalera eta errumaniera.\nBizkarra zaintzeko gida. (Aldizkari interaktiboko formatua)\nBizkarra zaintzeko gida.


Maila polita Azpeitian erakutsitakoa – Zubiaurre igeri elkartea\nHome > albisteak > Maila polita Azpeitian erakutsitakoa\nLehenik Bidebietan izatekoa zen Infantil eta Nagusien Neguko 4. jardunaldia azkenean Azpeitian ospatu zen pasa den larunbatean. Gure taldeari dagokionez behintzat denak irabazten irten zuten aldaketa honekin, goizean goiz Donostia aldera joan beharrean, etxe ondoan izan bait genuen jardunaldia.\nBeti bezala era guztietako frogak izan genituen, estilo eta luzeera desberdinetakoak, gure gazteek maila polita erakutsi zutelarik. Ikusten da denboraldia aurrera doan eran, maila hartzen ari direla eta horrela gauza politak ikusteko aukera izan genuen. Hurrengo erronka Gipuzkoako kopa izango dugu eta bertara joateko test gisa ondo egon zen jardunaldia.


Arabako Binakako Bertsolari txapelketa apirilean abiaraziko da 18 bertsolarirekin - Diario de Noticias de Alava\nAurten, lehen aldiz jokatuko da Binakako Bertsolari Txapelketa, bertsolariek elkarlanean, kantuan arituko diren sariketa\neunate f. domínguez 27.03.2021 | 23:23\nArabako Binakako Bertsolari Txapelketaren aurkezpenean atzo egindako irudia. Argazkia: Josu Chavarri\n"Udazkenean Arabako txapelketako lau kanporaketa saio egin ondoren, egoeraren ziurgabetasunak bultzatuta eta banakako txapelketak izan zitzakeen oztopoen aurrean txapelketari forma alda-tzea erabaki genuen", azaldu eta gaineratu zuten elkartetik: "Bertsolariek lasai kantatu ahal izateko baldintza egokiak bermatzen ez zirenez eta egoeraren aldakortasunak berak sortu zitzakeen gorabeherak izan dira erabakia har-tzeko arrazoi nagusiak". Egoera horren aurrean, elkarteko taldeak txapelketetan jokatzeko modua aldatu behar zutela erabaki zuen. "Txapelketak bertso komunitatean duen garrantzia kontutan harturik, bertso plaza eta kultura sustatzen jarraitu nahi izan dugu. Aurtengoan Arabako Binakako Bertsolari Txapelketa izango dugu, bertsolariak binaka arituko dira", nabarmendu zuten. Txapelketa atzo aurkeztu zen Zigoitin. Jokoa bera, apirilaren 17an hasiko da eta maiatzaren 22an bukatu. 2020ko udazkenean burutu ziren kanporaketetan sailkatutako hamabikotea eta 2019ko Arabako Bertsolari Txapelketako, zuzenean sailkatutako sei finalistak izango dira lehiatuko direnak, denera bederatzi bikotetan banatuak.\nHorrela, esan bezala, guztira, 18 bertsolari izango dira txapelketan arituko direnak, (bederatzi talde), sei aurkezle, bederatzi gai jartzaile, bederatzi epaile bost herrietan eta Gasteizen, 450 entzulerekin lehenengo bost saioetan eta 400 entzulerekin finalean. Lehiatuko diren 18 bertsolarien artean, elkarteak atzo nabarmendu zuen gazteenak 19 urte dituela, Aitor Ugarteren kasuan, eta zaharrena, 62 urte, (Rikardo Gonzalez de Durana). Lehiaketa binaka egiteko erabakia ez zegoen hasieratik hartuta. Izan ere, hasiera batean, elkarteak urtero egin izan den bezala egiteko asmoa zuen, baina abenduan mekanika aldatzea erabaki zuten, koronabirusaren pandemiak Euskal Autonomia Erkidegoan izan zuen bilakaeraren ondorioz. "Nahiko erokeria izan da txapelketa hau prestatzea. Uda pasata, dena prestatzen hasi ginen. Baina denborak aurrera egin zuen, ez genekien zer gertatuko zen Gabonetan, arazoak ikusten genituen. Azkenean erabakiak hartu behar izan genituen abenduan koronabirusen pandemiagatik murrizketak hartu zirenean", azaldu zuen Ekaitz Elorriaga elkarteko lehendakariak egunkari honetan. Azkenean binakako taldeetan egitea erabaki zuten eta pozik agertu zen erabaki horrekin: "Gutxi falta da binakako txapelketa honi hasiera emateko eta oso pozik eta gogotsu gaude", gaineratu zuen lehendakariak.\nElkartea 1982an antolatze lanak hasi baziren ere, Arabako Bertsozale Elkartea 1993an sortu zen. Hau da, 40 urte inguru daramatzate kultura hau gazteenei eta baita adinekoei ere hurbiltzen eta, horregatik, urte hauetan gero eta proiektu gehiago egin dituzte. Gainera, diru-irabazpen asmorik gabeko Elkarte soziokulturala da eta bertsolari-tzaren geroa ziurtatzea du helburu. Lan profesionala eta borondatezkoa uztartzen ditu eta gainon-tzeko elkarte eta herri instituzioekin elkarlanean lantzen ditu proiektuak. Arabako herrietako bertso-eskolekin batera lan egiten du. Era berean Euskal Herriko Bertsozale Elkartearen partaidea da Bizkaia, Gipuzkoa, Nafarroa eta Iparraldearekin batera. Egun, Arabako Bertsozale Elkarteak 170 bazkide inguru ditu eta Gasteizko Amaia Zentroan du egoitza, 2002. urteaz geroztik. Bestalde, elkarte honen helburuetako bat bertsolaritzaren tradizioarekin jarraitzea ez ezik, euskararen erabilera bultzatu eta motibatzea ere bada. Horretarako, bertso-eskolak bultzatzen dituzte elkarte horretatik. Proiektu honen bidez, bertsolaritza txikienengana eraman nahi dute, jolasteaz gain, irudimenetik sortzeko eta kantatzeko gai izan daitezen.\nElkarte horrek askoz proiektu gehiago ere lantzen ditu.Eta koronabirusak sektore eta elkarte guztietan normaltasuna moteldu duen arren, baita elkarte honetan ere, lanean jarraitzen dute ahalegin eta mimoz arabarren eta gasteiztarren artean bertsolaritza bere horretan jarrai dadin. "Konfinamenduan ere ez ginen geldirik egon. Beti egon gara lanean, fisikoki izan ez bada telefonoz artatzen jarraitu dugu eta ordenagailuarekin konektatuta egon gara, elkarteak ez dio fun-tzionatzeari utzi", azpimarratu zuen lehendakariak. Eta oraingo honetan etengabeko lan horrek lehiaketa berri bat antolatzera eraman ditu, hori bai, biren artean, aurten berrikuntza gisa.\n"Kultura garrantziaz gain, elkartea ere garrantzitsua da euskarari ematen dion espazioagatik". Cultura


Itsas paisaia - Guggenheim Bilbao Museoa\nGerhard Richter-ek irudi oso eklektikoak, itxuraz lotuezinak, sortzen ditu: irudi figuratiboak —esaterako, paisaiak—, keinua nabari den pintura abstraktuak eta lan monokromoak. Hori dela eta, haren lanak ez dira estilo "pertsonal" batekin identifikatzen eta artearen historiaren diskurtso arautzailetik at daude. 1960ko hamarkadaren hasieran, ikaskide Konrad Lueg eta Sigmar Polke-rekin batera, Richter-ek hedabideek sortutako irudien ugalketari erantzuna eman zion. Horretarako, Errealismo Kapitalista izendatu zutena landu zuten, eta kontsumismoaren kulturaren arbuiatu zuten. 1960 eta 1970eko hamarkadetan, Richter-ek hedabideetatik hartutako irudiak baliatzen jarraitu zuen pinturaren eta argazkigintzaren arteko erlazioa arakatzeko.\n1968 eta 1970eko artean, argazkiak gero eta gehiago erabiltzen zituen pintura figuratiboak egiteko; orduan sortu zuen itsas paisaien lehenengo saila. 1975ean, baita 1998an ere, gai hori berreskuratu zuen, eta tamaina handiagoko bi itsas paisaia egin zituen Tenerifen ateratako argazkietan oinarrituta. Pintura horietako batek, San Francisco Museum of Art-en bildumakoak, harkaitzezko itsasertz bat jasotzen du; Guggenheim Bilbao Museoren Bildumako Itsas paisaiak, aldiz, itsasoaren hedadura mugagabea aurkezten die ikusleei: zeru leunaren azpian olatu gutxi batzuk daude.\nHodeien eta paisaien irudiek bezala, Richter-en itsas paisaiek XIX. mendeko alemaniar erromantikoen obra ekartzen dute gogora, adibidez, Caspar David Friedrich-ena. Friedrich-en pintura ebokatzaileak eta aldartetsuek gizakiaren eta natura itzel eta espiritualaren arteko topaketa agertzen dute; Itsas paisaiak ere halako sentsazio bat transmititzen du, sublimea da, irudikatutako ingurunearen handitasuna eta mihisearen tamaina izugarria direla eta.\nLan honek ia hiru metro koadroko gainazala betetzen du, eta Friedrichen astoko zein tamaina arrunteko pinturak itzalpean uzten ditu. Tamaina handiaren eta lanaren konposizio soilaren ondorioz, Mark Rothkoren pintura abstraktu handiekin parekatu dute. Pintura horiek ezaugarri zituzten kolorezko planoen metaketak; Robert Rosenblum arte-historialariak, hain zuzen, Friedrichen obrarekin modu gogoangarrian erlazionatu zituen, eta "iparraldeko tradizio erromantiko" zabalago batean sailkatu.\nFriedrichek bere paisaiak argitasun eta xehetasun nabarmenez definitzen zituen arren, Richter-ek gomazko eskuilaz lausotzen ditu. Teknika bitxi horren bidez, argazkiaren eta pintatuaren arteko muga ezkutatzen du; izan ere, artistaren zertzeladaren aztarnaren ordez, argazkiaren manipulazio mekanikoa gogora ekartzen duen egiteko modu despertsonalizatua erabiltzen du Richterrek. Nahasmen horrek adierazpidearen izaera eta irudikatutakoaren benetakotasuna auzitan jartzen ditu; hartara, Richterren aurrekari erromantikoek hezurmamitzen dutenetik nahiko bestelakoa den natur munduarekiko erlazio bat iradokitzen du. Horrek ez du esan nahi Richterren lanek naturaren ikuspegi estetiko tradizionalik ez dutela. 1970ean egindako elkarrizketa batean, paisaia-pinturara zergatik aldatu zen galdetu ziotenean, artistak soilik esan zuen: "Zerbait ederra margotu nahi nuen". Noizbait adierazi duenez, bere paisaia eta natura hiletan, oro har, "malenkonia" edo "nostalgia" hartu zituen inspirazio-iturri, berreskuratu ezin den zerbaiten galera iradokitzeko.\nItsas paisaia (Seestück), 1998


ELAk eta LABek ez dute A-14an greba deitu. Ados zaude? • ZUZEU\nAzaroaren 14an hegoaldeko lau lurraldeetan greba orokorrerako deia egin dute Espainian nagusi diren CCOO eta UGT sindikatuek. Europa mailako protesta eguna izanagatik, ELA eta LAB sindikatuek ez dute deialdiarekin bat egingo. Ados zaude?\nEspainiako estatuan ez ezik, Portugalen, Grezian, Belgikan, Frantzian, Zipren, Alemanian, Maltan eta Italian greba orokor eta protesta eguna izango da azaroaren 14a. Europako Sindikatuen Konfederazioak “austeritatearen aurkako” mobilizazio jendetsuak lortu nahi ditu, batik bat, Europa hegoaldeko estatuek Alemaniatik datozen murrizketa aginduei aurre egiteko. Izan ere, Greziako eta Portugaleko herritarrei ura leporaino heltzen zaie, Europako Batasunaren ustezko erreskatea jaso eta urtea igaro denean. Europa iparraldeko sindikatuek ere Europarekiko elkartasuna eta lan eskubidea eta austeritatearen kontra izango dituzte mobilizazioetako lelo.\nBesteak beste, CCOO, UGT eta CNT erakunde anarkosindikalak egin dute azaroaren 14ko greba orokorrarekin bat. Espainiako estatuan martxoaren 29an egin zuten azken greba orokorra, zeinak Hegoaldeko sindikatuen babesa ere izan zuen. Irailaren 29an, aldiz, CCOO eta UGT gabe antolatu zuten euskal sindikatuek 2009 urtetik egindako bosgarren greba orokorra. Azaroaren 14ak Espainian izango duen arrakasta gorabehera, aurreikustekoa da Hegoaldeko mobilizazioek ez dutela aurreko greben parte hartzea gaindituko.\nLABek greba orokorrari uko egiteko zera azaldu du: “Arrazoiak soberan daude mobilizazio gehiago deitzeko, greba orokorrak barne. Baina egungo egoera irauli ahal izateko beharrezkoa da aldaketa politiko eta sozialen prozesu eraginkor bat, eta aldarrikapen zabal hori bultzatuko duten apustu politiko eta sindikal sendoak falta dira”. (oharra osorik)\nELAk, LABen erabakia eta bi egun berandugoa, zera adierazi du: “Gure mobilizazioen xedea ez da “elkarrizketa sozial” ezdeus bati babesa ematea. Ez da koherentea esatea baliagarria dela, noiz eta gizarte baitako desberdintasuna espainiar estatuan OCDEko beste inongo estatutan baino gehiago hazi denean”. (oharra osorik)\n17 pentsamendu “ELAk eta LABek ez dute A-14an greba deitu. Ados zaude?”-ri buruz\nMarina Landa 2012-11-05 11:28\nEuskal sindikatuen parte hartzea ezinbestekoa iruditzen zait, egia esan, oihartzuna lortu nahi baldin bada… Baina kontuan izanda irailean ELAk eta LABek greba egin zutela, ulergarria izan daiteke oraingoan ez egitea (niretzat honen muina greba egiteagatik galtzen den diruan dago, CCOO, UGT eta CNT-rekin bat datozela uste baitut, behintzat, puntu batzuetan).\nHortaz, ondorioa? Grebetan indarrak batu beharko liratekeela uste dut, batez ere helburu bera dutenean batzuk zein besteek.\nsugar 2012-11-05 12:21\nCCOO eta UGTk duela hilabete bat hartu zuten erabakia greba egiteko, besteak ze egin behar zuten ba? Beraiei Itxaron beraiek greba egingo duten ala ez erraten duten arte? Eta ez bazuten azkenean grebarik egiten?\nGainera ez al dira ba sindikatu hauek erreforma laborala zinatu zituzten berberak? Ze espero zuten ba? Hamarkadetan gobernu zentralak sartu dizkigun erreforma guztiak babestu dituzte, batzutan itxurak egin dituzte soberakin batzuk lortzeko baina besterik ez.\nEta ze aprobetxatzen ari dira? Beste Naziotan egingo dituzten mobilizaioak? Zenbat mobilizazio ordez greba egingo dute?\nAgian berrido greba egitera deitu beharko zuketen? Ba agian, edo agian CCOO eta UGTk greba ebin zutenean babestu zezaketen. Baina gauzak pentsatu behar zutenez, gauzak oraindik eta okerrago jartzen diranean (batez ere beraien subentzioak galdu dituztenean)?\nIzarbeltza 2012-11-05 12:43\nMobilizazioak deitzeko euskal egutegi propioa izan behar dugu bai, baina bada garaia egutegi horrek nazioarteko borrokei begiratzeko, eta ez hainbeste Espainiako sindikatuei. Ezin da ezer eraiki beste batzuen kontra, eta greba EZ egiteko deialdi hau Espainiako 2 sindikaturen kontra egin da, eta Espainiari hainbeste begiratzeagatik, eta haratago ez egiteagatik, nazioarteko mapatik kanpo geratu dira ELA eta LAB.\nESK sindikatuaren jarrera, ordea, askoz duinagoa izan da. Arriskatu egin da, eta batzutan ere, horixe bera egin behar da…\nGorri bat 2012-11-05 13:12\nOndoko loturan Euskal Herria Sozialista aldizkari marxistak atera duen idatzia azaroaren 14ko greba babesten. Greba babestea ez da CCOO eta UGT politika erreformistak babestea, greba babesteak langileen batasuna, klase zapalduaren batasuna babestea esan nahi du!\nAntton 2012-11-05 13:18\nEZ naiz ados LAB eta ELAK grebara ez biltzearekin. Hori da galdera, ezta? Ados zaude…? Ba, ez naiz ados.\nArrazoiak badira UGT eta CC.OO eta halakoekin ez joateko. Baina gauza ez da halakoekin joan ala ez joan, baizik Europa mailan dagoen protesta egunara biltzen garen edo ez euskal langileok. Euskal Langileok, ez halako edo bstelako sindikatuok.\nZuzendu beharko lukete mezua ELAk eta LABek, lehenbait lehen. “Beren jendeari” libreki erabakitzen utzi, hori bederen; eta mobilizazio guztietara deitu… Men egitea da hori? Eta zer hala bada ere? Gehio uste dut: EHBilduk bederen bat egin beharko luke Europan eginiko deialdiarekin.\nmashirovka 2012-11-05 16:30\n2. 6. Reitera que el diálogo social y la negociación colectiva son elementos centrales del modelo social europeo. Se opone firmemente a los ataques frontales contra estos derechos, en los niveles nacionales y europeo. El Comité Ejecutivo de la CES llama urgentemente a la aprobación inmediata y a la trasposición de los acuerdos de los interlocutores sociales europeos actualmente en la mesa del Consejo\nBarkatu erderaz jartzeagatik baina hau da CES-ek azaroaren 14ko deialdirako egiten duen komunikatuko parrafo bat.\n(hemen osoa: http://www.slideshare.net/garatxa/ce-121017-18-04-declaracion-14-n-es )\nHorrekin ere ados egon behar naiz europa mailakoa delako? Elkarrizketa soziala? Tira tira, faborez, algodoizko lainoen arteko sindikatuen batasun ideal baten ametsetik jaitsi zaitezte faborez.. Ez izan inuzenteak, 14ko greba orain arte apenas mugitu diren hainbat sindikatuk beraien burua zuritzeko erabili behar dute…\nEta eurogreba eta ostiyak: portugalgoa urriaren 3an CGTP-k deitu zuen portugalgo UGTren babesik gabe eta 14ko eguna deitzeko erabili diren arrazoiekin bat egin gabe. Noski espainiako CCOOk eta UGTk greba hori beraien aldera eraman dute.\nITALIA: Cobas sindikatuak bere dinamika propioa jarraituz aurretik deitua zuen 14rako greba orokorra eta CGIL sindikatuak, honen aurrean eta alde batetik erridikulua ez egiteko baina bestetik gobernua ez hasarretzeko, 4 orduko greba deitu zuen.\nGrezia: Greziak ez du 14ra begiratu beharrik, han beraien erritmora doaz eta greba 6an eta 7an egingo dute.\nBelgica: hiztun frantsesen eremuko sindikatu bakrrak deitu du greba, besteek “solidarity actions”\nEslobenian 16 eta 17an manifak\nAlemanian beharbada solidarity actions..\neta bai Chipre eta MAltan greba orokorrak.\nHori da eurogreba bat? Espainiar sindikatuek beraien burua zuritzeko manipulatu duten CES-en mobilizazio bat? BAdakizutelako Toxo jauna CES-eko lehendakaria dela, ezta?\nIkusi europa mailako greba eguna zer den errealitatean:\nCCOO eta UGT erditik dabiltzanean azpijokoa dago, ziur!\nJokin 2012-11-05 17:43\nbeno, Europa mailako deialdia dela bai, baina inork ez dezan pentsa guztiok euskaldun amorratuok ezik egiten dutenik deialdia.Deialdia CEsek egiten du, bertan hainbat sindikatu daudelarik (CCOO, UGT eta ELA adibidez). LAB FSMn dago. Horrez gain, ondo dago batasun sindikala baina koerentea eta egiazkoa. Ez du balio batasun sindikala aldarrikatzeak eta gero UGT eta CCOO beti euskal sindikalismoa baztertzen saiatzeak etengabean..\nizargorri 2012-11-05 18:08\nAzaroak 14ko Europa mailako langile-mobilizazioari bizkar emateko LAB eta ELA aitzakiak baliatzen ari dira.UGT eta CCOO erreferentziatzat hartzeak,hain justu beraiekiko berdintzen ditu.UGT eta CCOOk ez zuten I-26ko greba baztertu borroka antikapitalista ez dutelako lehenesten eta ELA eta LABek horixe bera frogatu dute orain.Aitzakiak dituzte,ez besterik eta “gizarte matxinada”ren mezua tokitan gelditu zaie.Duela “gutxi” egin zela greba…hori da argudio bat borroka planteamendu batetik?CCOO eta UGTri segismoa ez egitea…Aski litzake deialdi,lema,manifestazio,…bereiztuak egitea eta zergatik ez Euskal Herri osoan egitea…Laister Grezian bi eguneko greba orokorra egingo dute,UGT,CCOO eta CESekeona gainditu eta proposatu gehiago!\nGainera mobilizazio horrek Europar Batasunaren politiken kontrako ezaugarritzea ere badu eta euskal langileriak hortxe egon beharra du beste herrietako langileriarekin batera kapitalismoaren eta inperialsmoaren aurkako borrokan,urte askotan egon den bezala,lehen lerroan!\nmashirovka 2012-11-05 22:24\nizargorri, UGT eta CCOOrena aspaldi gainditua dago eta CES-ena ere esan beharrik ez dago, hau izan baita horrelako deialdi bat egin duen aurreneko aldia, AURRENEKOA. Ke portzierto uste det ez dezula beraien deialdia irakurri non elkarrizketa soziala oinarrizko elementutzat jartzen duten beraien proposamenean. Hori ez babestea gaizki dagoela uste dezu? Eta lasai, euskal langileriak ziur izango duela aukera, orain arte bezala, egokiak iruditzen zaizkion mobilizazioetan parte hartzeko, ez da agenda faltagatik izango.\nEta amaituko det esanez, harrigarria egiten zaitela nola jendeari “se le hace el culo pepsi cola” halako sindikatu hori, konzertatzaile, elkarrizketa sozialaren aldeko eta subentzionatuek lehenbizikoz eta bere burua zuritzeko beste helbururik gabe horrelako mobilizazio behartu eta manipulatua antolatu dutela ikusita.\nIzargorri 2012-11-06 13:17\nmashirovka:badirudi auzi guztia espainiar sindikatu hori horietara eraman nahi duzula;hala ere auziaren marko orokorra ikusi behar zenuke eta horixe ez da sindikatuen arteko lehia klase-borroka baizik.Goazen beraz gauzak kokatzera:kapitalismoaren krisi sistemiko baten aurreran gaude,hori agerikoa da eta klase borrokako indar harremanaren arabera edo langileria eta kapitalisten arteko gatazkan bakoitzak ezrtzen duen indarraren arabera krisialdiak ondorio batzuk edo beste batzuk eragingo ditu antolaketa sozial,ekonimiko eta politikoan.Kapitala ofentsiba neoliberala areagotzeko neurriak aplikatzen ari da bere indar osoz,Europar Batasuna bezalako tresnak baliatuz bere neurriak inposatzeko.Neurri horiek geldiarazten ez badira,sistema kapitalistaren eredu neoliberalaren indartzea nozituko dugu eta sozialki egoera benetan iluna geldituko zaigu.Aldiz,mobilizazioaren bidez borroka planteatu eta sistema bera auzitan ezarriz,eredu berri baten aukera ireki eta indarrak aktibatuz egikaritu dezakegu.Horrek esan nahi du EB bezalako egiturak borrokatzea eta grebak eta bestelako mobilizazioak etengabe bultzatzea ikuspuntu orokor eta iraultzaile batekin,ikuspuntu internazionalista batekin Europako langileriari dagokionez eta noski nazio ikuspuntuarekin Euskal Herriari dagokionez.\nHerriak eta langileok borrokara, Azaroak 14an urrats bat kapitalismoaren eta inperialismoaren aurka!\nmashirovka 2012-11-06 14:51\nBai izargorri, ados zurekin erabat, baina ulertu nahi ez didazula susmatzen det… Esaten ari naizelako, 14rako deialdia egin dutenetako batzuk, dexente, arazoaren parte direla, beraiek handitu dutela arazoa, kontzertazioarekin, langileria subentzioen truke salduta, eredu neoliberalari babesa emanez, hizt batetan.\nEta ez nabil UGT eta CCOO sindikatuetaz soilik, CGIL, Belgikarrak, CGTP… Zer uste duzu direla, sistema auzitan jarri nahi duten erakundeak? Ez al dizut esan ba CES-en grebarako deialdirako dokumentuak elkarrizketa soziala oinarritzat jotzen duela?\nEta zer da ba elkarrizketa soziala, sistema kapitalistari lasaitasuna ematen dion tresna nagusiena ez bada? (bai espainiar estatuan baita ere europan!)\njokin 2012-11-10 10:42\nIrailaren 26an greba antolatu ondoren ez zen posible greba hau egitea. Ez dago besterik\nAndoni Lopetegi 2012-11-14 22:26\nHerriak ongi azaldu du UGT eta CCOO-en gezurrez eta populismo faltsuaz nazkatuta dagoela. Nork egin du greba gaur Hegoaldean?\nSindikatu horiek PSOE eraman nahi dute gobernura, berriz ere, hori da euren proiektu bakarra, herritarrez baliatzea, langileez trufatzea beraien interesak atzemateko. Eta beraiek dira PPkoak bezain errudunak gaurko egoera negargarriaz. Plastikozko Iraultza bat ari dira asmatzen herri sufrituaren kontura. LAB-ek eta ELA-k primeran egin dute horien joko ustelean ez sartzen.\nEuropako langileekin batera jokatu behar dugu, baina ez sindikatu ustel horiei jokoa eginez.\nSanson 2012-11-15 09:31\nAndoni Lopetegi, “Nork egin du greba Hegoaldean?” diozu. Milaka eta milaka langilek Nafarroan behintzat bai. Zoritxarrez gauzak ez dira beti norberaren gustura izaten eta ez gaitu inora eramango Hegoaldean daukagun benetako soziologia ez ikusi nahi izateak.\nñiuuuuuuu 2012-11-15 10:12\nNik uste dut greba egin ez dugunok ez dugula egin CCOO edo UGTren ustelkeria edo ez dakit zergatik. Besterik gabe, CCOO edo UGTkoak izan ordez LAB edo ELAkoak direnek horregatik ez diren bezalaxe. Auzia ez dela sindikatu horien sinesgarritasuna edo balizko ustelkeria, baizik eta bakoitzak duen ildo ideologikoa (ez-sindikala, baizik nazionala).\nAmonamantangorri 2012-11-15 12:41\nLaburtuz: ez dugu grebarik egin, ELA eta LABek grebara deitu ez dutelako.\nKateak_Apurtu 2012-11-15 13:15\nEgoera benetan irauli nahi bada, egoera sozio-ekonomikoa eta beste hainbat atal aldatu nahi badira, helburuak argi eduki behar dira. Nortzuk garen eta nora goazen argi eduki beharra dugu. Hau da, gizartea osatzen duten 2 klase nagusien, burgesia eta langileriaren (tarteko egoerak onarturik, burgesia txikia deiturikoa etb.) interesak kontrajarriak direla gogorarazi behar dugu, askotan badirudi ahaztu egiten dugula eta. Laburbilduz, klase kontzientzia berreskuratu behar dugu, helburuak lortu nahi baditugu.\nCCOO eta UGT, sindikatu interklasistak dira, hau da, langileria eta burgesiaren arteko zubilana egiten dute, bi klaseak haserretu ez daitezen. Horretarako, langileriaren benetazko arazoei heldu beharrean, erreformatxo batzuk aldarrikatzen dituzte langileria babestua sentitu dadin eta burgesiari kalte gutxi egin diezaion. Honela, erreformaren bat (burgesiarekin adostua) lortu dezakete eta langileriaretzat garaipen baten gisa salduko dute, langileria konformatu eta lasaitu dadin.\nGreba Europa mailakoa, estatu mailakoa edo dena delako izanari ez diot garrantzia handiegirik ematen. Garrantzitsuena helburua da, grebara deitzeko ildoak. Hauek argiak ez badira, sitema kapitalista kolokan jartzen ez badutenak badira, denbora eta energia galtzerik besterik ez dugu lortuko. Indarrak biltzearekin guztiz ados, baino helburu argi batzuekin ez bada, denbora galtzea da.\nBestalde, ELA eta LAB-i eutsiz, askok diozue grebara deitu zitekeela mobilizazio eta helburu desberdinekin. Ados nago, eta deituko balitz hala izango litzateke. Baino grebaren irakurketak burgesiak beren aldera egingo lituzke. Hau da, CCOO eta UGT-ren garaipen gisa ospatuko lukete. Badakit ez dugula burgesiak zer pentsatuko duen hala ez begira ibili behar, eta gure bidea egin behar dugula, diotenaren gainetik, hala eta guztiz ere, agian eraginkorragoa izan liteke (eta hala ikusi dute nere ustez LAB eta ELAk) CCOO eta UGT-k deitutako grebak jarraipen eskasa izan duela ikustaraztea. Ez da erraza jakitea eta ikuspuntuaren arabera bata edo bestea erabaki liteke (pasa den greba babestea edo ez), baino batasuna gure artekoak (“gure” honetan, sindikatu klasistez ari naiz, hau da, langileriaren interesak babesten dituztenena, ESK, CNT, UGT… barne hartzen ditudalarik) izan behar du, ez CCOO eta UGT-ren deialdiak babesteak.


Erresuma Batuan erregaien eskasiak Gabonak arte iraun dezake\nFELIPE ETXEBARRIA | EITB MEDIA\nPublikatuta: 2021/10/04 11:49 (UTC+2) Azken eguneratzea: 2021/10/04 11:50 (UTC+2)\nBoris Johnson Erresuma Batuko lehen ministroak aitortu egin du, zeharka baino ez bada ere, 'brexita' dagoela horniketa krisi honen oinarrian.\nLa escasez de suministros de gasolina en el Reino Unido puede durar hasta Navidades\nEz asteak soilik, orain arte gobernu britainiarrak esan duen bezala, hilabeteak iraun lezake gasolindegietan eta supermerkatuetan produktu batzuen horniketa arazoak. Hala aitortu du Boris Johnson lehen ministroak Manchesterren egin den Alderdi Kontserbadorearen Kongresuaren atarian.\nBehar beste kamioi gidarien faltan, gasolindegietan ilara luzeak sortzen dira. Gasolindegi batera erregaiez beteriko kamioi bat iritsiko dela zabaltzen denean, berehala sortzen dira bertan auto ilara luzeak. Ordu gutxian amaitzen da erregaia. Egoera bereziki larria da Londresen eta Ingalaterrako hego-ekialde osoan.\nKamioi gidari asko Europar Batasunera itzuli ziren brexita indarrean sartu zenean, Erresuma Batuan garraiolarien eskasia handiaz utziz. Orain arte Boris Johnson lehen ministroak ez du aipatu ere egin brexitaren eragina zegoenik horniketa krisiaren oinarrian, nahiz eta komunikabide guztiek, Estatu Batuetako The New York Times eta The Washington Post egunkariek, besteak beste, hala azaldu.\nOrain ostera, Boris Johnsonek zeharka baino ez bada ere, aitortu egin du brexita dagoela krisi honen oinarrian. BBCri emandako elkarrizketan azaldu duenez, Erresuma Batuak trantsizio epe bat behar du egoera berrira egokitzeko.\nBaina, nahiz eta behin-behineko neurri berezi batzuk iragarri Europako garraiolariak erakartzeko, Boris Johnsonek ez du etsitzeko asmorik eta ez du amore emango. Etorkinen aurka brexitarekin batera indarrean jarritako politika gogorrak biguntzeko asmorik ez du. Zinismoa erabili du hori justifikatzeko, immigrazioari ateak irekiz gero "langile britainiarren soldatak eta lanpostuen kalitatea ez lirateke hobetuko" esan baitu. Harrigarria da lehen ministro kontserbadore bat langileen soldataz eta lan baldintzez kezkatuta agertzea!


Etxarri berpiztu da - Sakana - Guaixe.eus\nEtxarri berpiztu da\nGuaixe 2016-02-15 12:34\nHainbat jardunaldi irabazi gabe egon ondoren, garaipen potoloa lortu zuen Etxarrik.\nPreferente maila. Etxarri Aranatz 4 – Mutilbera 0 / Lagun Artea 0 – Berriozar 1\nHainbat jardunaldi irabazi gabe egon eta gero, Etxarriko zaleek gustura ospatu zuten taldearen garaipen potoloa. Izan ere, Etxarri Aranatzek 4 eta 0 irabazi zion Mutilberari. Bi taldeak parez pare aritu ziren hasieran, baina 10. minututik aurrera Etxarrik dominatu zuen. Gentzak eta Josebak sartutako golei esker 2 eta 0 aurreratu zen Etxarri atsedenaldia baino lehen. Bigarren zatian Mutilberak izan zuen baloiaren jabetza, baina ez zuen apenas arriskurik sortu. Etxarrik baloiaren jabetza hartu zuen eta Xabatek penaltiz, hirugarrena sartu zuen 68. minutuan. Bi minutu beranduago atzera ere Xabatek asmatu zuen Mutilberaren atean. 4 eta 0 irabazita, aspaldiko partez garaipenaz gozatzeko aukera izan zuten etxarriarrek.\nAldiz, 5 jardunaldi jarraian irabazi ondoren igandean Lagun Arteak ezin izan zituen igandean jokoan zeuden 3 puntuak eskuratu, Berriozarrek Lakuntzako taldeari 0 eta 1 irabazi baitzion Zelai Berrin jokatutako partidan. Lehen zatian parez pare aritu ziren bi taldeak, baina Lagun Arteak dominatu zuen. Bigarren zatiko lehen minutuetan bikain jokatu zuen Lagun Arteak eta gol aukerak izan zituen, baina ez zuen asmatu. Berriozar jokalari bat gutxiagorekin geratu zen, baina lakuntzarrek ez zuten egoera aprobetxatzen jakin eta jokoan ataskatu ziren. Bisitariek agoantatu zuten eta bukaera aldera, 90. minutuan, partidako gol bakarra sartu zuen Berriozarrek. Partida gogorrean, 3 tantoak ihes egin zuten Lakuntzatik.\nGares da preferente mailako liderra (41 puntu). Etxarri Aranatz bosgarren postura igo da (34 puntu) eta Lagun Artea gainditu du. Lakuntzarrak seigarrenak dira, puntu berberekin (34 puntu). Asteburuan jaitsiera postuetan dagoen Beti Casedanoren kontra ariko da Etxarri Aranatz eta Lagun Arteak 27 punturekin zortzigarrena den Beriain izango du arerio, Beriainen.